The Arch of Titus i Roma—Caden ma Moko Cobbe pa Lok pa Lunebi me Baibul\nI BOMA ME ROMA, I LOBO ITALY, TYE GEDO MO MA LUNEN PINY GICITO KA NENONE KI I BUT LOBO DUCU. GEDO MENO TYE ME PO PI LALOC MA NYINGE TITUS, MA LUROMA GIMARO ADADA.\nGedo man ma kilwongo ni Arch of Titus tye ki cal aryo madongo i iye ma nyuto gin mo ma pire tek mutimme con. Ento gin ma dano mapol pe gingeyo aye ni, gedo man kubbe ki lok me Baibul—Arch of Titus tye calo caden ni lok pa lunebi me Baibul cobbe kakare.\nKINGOLO KOP I WI JERUCALEM\nI kine ka mwaka 30 K.M., Ker me Roma onongo ditte cakke ki i Britain ki Gaul (ma kombeddi aye lobo France) me o wa i Ejipt, dok onongo gitye ki kuc ki lonyo madwong labongo ayelayela mo. Ento tye kabedo acel mo matidi ma onongo yelo wi Luroma adada—Judaya.\nBuk me tekwaro pa Luroma ma kilwongo ni Encyclopedia of Ancient Rome waco ni: “Adage onongo tye lamal adada i kin Lujudaya ki Luroma i kabedo me Judaya loyo i kabedo weng ma i te loc pa Roma. Lujudaya onongo gidag lutela pa Roma ma pe giparo pi tekwarogi-ni, dok Luroma bene onongo pe gitwero kanyo tek wic pa Lujudaya.” Lujudaya mapol gubedo ki gen ni meciya mo bibino ka larogi ki i cing Luroma ma gidag tutwal-li, ci dwoko loc i cing jo Icrael. Ento i mwaka 33 K.M., Yecu Kricito otito ka maleng ni kibituro Jerucalem woko.\nYecu owaco ni: “Kare bibino i komi ma lukworri gibitoro lobo rumi dyere, gibidiri tungngi ki tungngi, gibireti piny, in ki litinoni; pe gibiweko gweng mo acel i ii dong ma ododde i wi wadi.”—Luka 19:43, 44.\nLok pa Yecu nen calo ocungo wi lupwonnyene adada. I nge nino aryo, ma lapwonnyene acel oneno ot pa Lubanga i Jerucalem, en oloko ki ur ni: “Lapwony, nen kit ma godi magi dito kwede ki kit ma gedone beco kwede!” Ki lok ada, kiwaco ni godi mogo ma kigero ki ot pa Lubanga onongo borgi kato futi 35 (nyo mita 11), lacgi kato futi 15 (nyo mita 5), ki borgi malo kato futi 10 (nyo mita 3)! Kadi bed kit meno, Yecu owaco ni: “Gin magi ducu ma wuneno-ni, kare bibino, ma pe gibiweko got acel mo ma ododde i wi wadi ma pe gibicoro woko piny.”—Marako 13:1; Luka 21:6.\nYecu dok omedde ki lok ni: “Ka wuneno mony orumo Jerucalem, ci wunge ni kare me ketone dong onyiko cok. Jo ma tye i Judaya myero guring i wi godi, jo ma tye i gang myero guring woko ki iye, jo ma tye woko i kin paco pe dok gudony i Jerucalem.” (Luka 21:20, 21) Lok pa Yecu-ni tika ocobbe kakare?\nKIT MA KITURO KWEDE JERUCALEM\nMwaki pyeradek wiye adek i nge lok pa Yecu-ni, Lujudaya onongo pud gitye ka deno can i te loc pa Luroma. Ento i mwaka 66 K.M., i kare ma Gessius Florus, karan lim pa Luroma ma loyo Judaya, omayo lim ki i ot pa Lubanga, Lujudaya gunongo ni tim man dong okato ka um okuru woko. Cutcut, lulweny ma Lujudaya gumol i Jerucalem calo ngwen, guturo barak pa Luroma, guneko mony ma iye woko, ci gucako loc ken.\nI nge dwe ma romo adek, Roma ocwalo Cestius Gallus ki mony makato 30,000, me turo jemo pa Lujudaya i Jerucalem. Jo Roma gudonyo i Jerucalem oyotoyot ci gucako kwinyo te cel ma orumo ot pa Lubanga. Ka dok, pi tyen lok mo ma pe kingeyo, gua woko. Lujudaya ma gujemo-ni cwinygi obedo yom, ci guryemo kor Luroma. Kit ma mony me Roma ki lujemo me Judaya onongo gua woko-ni, Lukricitayo gunongo kare me a woko ki i Jerucalem, kit ma Yecu onongo ocikogi kwede, ci guringo wa i wi godi ma loka Kulu Jordan.—Matayo 24:15, 16.\nI nge mwaka acel, Roma ocwalo ludito wi monygi General Vespasian kacel ki wode, Titus me lweny i kom Judaya. Ento, i kare ma Kabaka Nero me Roma oto, Vespasian odok cen i Roma ka leyo ker-re, ci oweko lweny i kom Judaya i cing wode, Titus, kacel ki mony ma welle romo 60, 000.\nI Juni me mwaka 70 K.M., Titus omiyo rukca bot monnye ni gutong yadi ma i caro me Judaya ducu, ci gutiyo kwede me gero cel ma bit ma romo mairo 4.5 (nyo kilomita 7) orumo Jerucalem. I Sektemba me mwaka meno, jo Roma onongo dong guyako dok guwango boma man kacel ki ot pa Lubanga, kun pe guweko gweng mo odong ma ododde i wi mukene, kit ma Yecu otito kwede kikome. (Luka 19:43, 44) Ma lubbe ki lok pa lacoc mo, “cokcok dano 500, 000 guto i Jerucalem ki i caro mukene me Judaya.”\nDORRE ME LOYO LWENY\nI mwaka 71 K.M., Titus odok cen i Italy, ci jo me Roma gujole ki karama madit adada. Dano ducu ma i boma me Roma gubino ka ribbe kwede i dorre me loyo lweny, ma dong pud obedo dorre madit loyo i boma meno.\nLwak gubedo ki ur me neno ka mony dorre ki lonyo madwong adada i gudi me Roma. Gubedo ka galo wanggi ki neno tuko ma nyuto kit ma lweny owoto kwede, kacel ki jami ma kiyako ki i ot pa Lubanga i Jerucalem.\nTitus oleyo kom ker ki bot wonne Vespasian i mwaka 79 K.M. Ento i nge mwaka aryo keken, Titus oto woko atura. Omine Domitian aye oleyo kakare, ci cutcut ogero gedo me po pi Titus.\nGEDO MAN I KARE-NI\nI kare-ni, dano alip mapol ma gilimo boma me Roma gimaro neno gedo me Arch of Titus. Jo mogo gitero gedo man calo tic pa ladiro mo, jo mukene gineno calo gin ma nyuto teko pa jo Roma, ento jo mukene gineno calo obedo gin ma poyo wic i kom kit ma kituro kwede Jerucalem ki ot pa Lubanga.\nEnto jo ma gikwano Baibul i yo matut gineno Arch of Titus calo gin mo ma pire tek atika. Gedo man miyo caden ma moko ni lok pa lunebi me Baibul cobbe kakare dok a ki bot Lubanga.—2 Petero 1:19-21.


Ododo me Baibul Gin Mumiyo Gurwenyo Pacogi - Kabedo me Intanet pa Lucaden pa Jehovah\nNEN kong gin ma tye ka timme kombeddi. Gitye ka ryemo Adam gin ki Kawa woko ki i poto me Eden maber adada-ni. In ingeyo pingo?\nTye kumeno pien gutimo gin marac adada. Pi meno Jehovah tye ka pwodogi. Ingeyo gin marac ma Adam gin ki Kawa gutimo?\nGin gutimo gin ma Lubanga owacigi ni pe gutim. Lubanga owacci giromo camo cam ki i kom yadi ma i poto-ni. Ento ki i kom yat acel Lubanga owacci pe gucam, pien ka gucamo ci gibito woko. En ogwoko yat meno macalo mege. Wan bene wangeyo ni rac me kwanyo jami pa ngat mukene, pe kumeno? Ngo dong ma otimme?\nI nino mo acel ma Kawa onongo tye kene i poto, twol oloko kwede. Kong itam meno! En owaco ki Kawa ni ocam nyig yat ma Lubanga ociko ni pe gucam-mi. I kare ma Jehovah oyubo twol en pe oyubogi ma gitwero lok. Man dong te lokke ni ngat mukene aye onongo tye ka miyo twol-li loko. Meno onongo anga?\nMeno onongo pe Adam. Meno omyero obed ngat acel ki i kin jo ma Jehovah onongo oyubogi con ma peya oyubo lobo. Jo meno gubedo lumalaika, dok pe watwero nenogi. Malaika acel-li onongo odoko lawaka tutwal. En ocako tamo ni omyero ebed laloc calo Lubanga. Dok omito ni dano guwiny en ma ka winyo Jehovah. En aye lamalaika ma omiyo twol oloko.\nLamalaika man gire olo obwolo Kawa. I kare ma en owaco ki Kawa ni Kawa bidoko calo Lubanga ka ocamo nyig yat ca, Kawa oye. Pi meno en ocamo, ki Adam bene ocamo. Adam gin ki Kawa gukwero winyo Lubanga, dok meno aye gin ma omiyo gurwenyo pacogi me poto maber-ri.\nNino mo Lubanga bineno ni lobo ducu kiyubo maber marom aroma ki poto me Eden. Wabineno lacen kit ma in bene iromo nywako yubone kit man. Ento kong wanenu gin ma otimme i kom Adam gin ki Kawa.\nAcakki 2:16, 17; 3:1-13, 24; Niyabo 12:9.\nI cal-li, ngo ma tye ka timme i kom Adam ki Kawa?\nPingo Jehovah omiyogi pwod?\nGin ango ma twol owaco bot Kawa?\nNga ma oweko twol olok ki Kawa?\nPingo Adam ki Kawa gurwenyo pacogi me Paradic?\nKwan Acakki 2:16, 17 ki 3:1-13, 24.\nPeny pa Twol bot Kawa-ni obalo nying Jehovah nining? (Acak. 3:1-5; 1 Jon 5:3)\nKawa odoko calo lanen me cikowa nining? (Pil. 4:8; Yak. 1:14, 15; 1 Jon 2:16)\nI yo ango ma Adam gin ki Kawa gukwero kwede ye balgi pi gin ma gutimo? (Acak. 3:12, 13)\nLukerubi ma giketogi tung kunyango me poto me Eden-ni gugwoko twero pa Jehovah nining? (Acak. 3:24)\nKwan Niyabo 12:9.\nCatan dong oo i rwom ma nining i loko dano ki i kom loc pa Jehovah? (1 Jon 5:19)


Acakki 17 ACO85 - Ka Abram onoŋo tye ki mwaka me ditte - Bible Search\nAcakki 16 Acakki 18\nLanyut me gicikke aye lirre\n1Ka Abram onoŋo tye ki mwaka me ditte pyeraboŋwen wiye aboŋwen ci Rwot onen bot Abram kun wacce ni, “An Lubaŋa Matwero-ducu, bed i nyima laboŋo bal mo, 2ci abiketo gicikkena i kin an ki in, dok abimiyi inya mapol twatwal.” 3Abram oryebbe piny i nyime; Lubaŋa owacce ni, 4“Nen, gicikkena amini eno, in ibibedo kwaro rok mapol. 5-Nia tin nyiŋi pe dok bibedo Abram*, ento nyiŋi bibedo Abraim*, pien aketo in wek ibed kwaro rok mapol. 6Abimiyi inya twatwal; abimiyi idoko rok mapol, ki luker bene gibia ki i komi. 7-Dok abimoko gicikkena i kin an ki in ki likwayi ma bilubi, ki i yalwakgi ducu, me bedo gicikke ma bedo matwal, wek abed Lubaŋani, ki Lubaŋa pa likwayi ma bilubi bene. 8-Dok abimiyo boti ki bot likwayi ma bilubi lobo ma ibedo iye-ni macalo welo, en aye lobo ducu me Kanaan, wek obed mewu matwal; dok an aye abibedo Lubaŋagi.”\n9Ka Lubaŋa dok owaco bot Abraim ni, “Ki tuŋ boti, in ibigwoko gicikkena, in ki likwayi ducu ma bilubi, ki yalwakgi ducu. 10-Man aye gicikkena, ma wubi gwoko, i kin an ki in ki likwayi ma bilubi: Gibiliro litino awobe ducu ma i kinwu. 11Wubiliro del kom nyimwu me co woko, wek obed gin ma nyuto gicikkena i kin an ki wun. 12Latin laco ma romo nino aboro gibiliro del kom nyime; co ducu gibilirogi i yalwak ki yalwakgi ducu, nia i kom litino ma ginywalogi i pacowu, nio kom litino ma wuwilo awila ki limwu ki bot lurok bene, ma pe wunywalogi anywala. 13Gin ducu ma ginywalogi i pacowu, ki ma giwilogi awila ki limwu, ducu gibilirogi, wek gicikkena obed i del kom nyimwu, wek obed gicikke ma bedo matwal. 14Ka laco mo onen ma pe giliro del kom nyime me co, waŋe birwenyo woko ki i kin lutugi, pien oturo gicikkena.”\n15Ka Lubaŋa dok owaco ki Abraim ni, “Lok ma dok tuŋ bot Carai, dakoni, pe dok gibilwoŋo nyiŋe ni Carai, ento nyiŋe doŋ bibedo Cara*. 16Abimiye gum, dok makato ducu abimiyo en nywalli latin laco; abimiye gum, en bibedo min rok mapol, ki luker pa rok mapol gibia ki i kome.” 17Ci Abraim opoto piny aryeba ic ki nyero, kun tamo gire kekene ni, “Dano ma ditte doŋ romo mwaka miya kulu aye dok binywalo latin? Ki Cara bene ma ditte doŋ romo mwaka pyeraboŋwen ku lu dok binywalo latin?” 18Abraim ocako waco bot Lubaŋa ni, “Myero Icmael aye doŋ obed makwo i nyimi!” 19Lubaŋa owacce ni, “Pe gire, ento dakoni Cara aye binywalli latin laco, dok ibicako nyiŋe Icaka, dok abimoko gicikkena kwede wek obed gicikke ma bedo matwal bot Likwaye ducu ma bilube. 20Ki ma dok tuŋ bot Icmael bene, atyeko winyo in, ci nen, abimiye gum, abimiyo en binywal dok nya mapol twatwal; en bibedo kwaro luker apar wiye aryo, abimiye bedo rok madit. 21Ento abimoko gicikkena ki Icaka, latin ma Cara aye binywalli i kare macalo man i mwaka ma bino.”\n22Ka Lubaŋa doŋ otyeko lok ki Abraim, ci oa woko ki bote, odok malo. 23Abraim otero Icmael ki lwak opii ducu ma ginywalogi i ode, nyo ma giwilogi ki lim, co ducu ma gitye i kin litino ma i ot pa Abraim, ci oliro del kom nyimgi me co woko i nino meno kikome, kit macalo Lubaŋa ocike kwede. 24Ka Abraim onoŋo tye ki mwaka me ditte pyeraboŋwen wiye aboŋwen en aye gicako Liro iye del kom nyime. 25Ki wode Icmael onoŋo doŋ tye ki mwaka me ditte apar wiye adek ka gicako Liro del kom nyime. 26I nino meno kikome en aye Abraim ki wode Icmael giliro iye del kom nyimgi, 27kacel ki jo ducu ma gitye i ode, litino ma ginywalo i ode, ki jo ma giwilogi ki lim ki bot lurok; gin bene gilirogi kacel kwede.


Pwonyi ki Kit me Ciro Peko—Kumo ki Two ma pe Cang\nTye peko mogo ma pe watwero wene ki iye nyo cobone. Me labolle, ka irwenyo danoni me amara i to nyo ka itye ki two ma pe cang, nongo pe tye gin mo keken ma itwero timone mapat ki ciro arem ma itye ka wok ki iye. Tika Baibul twero konyi i kare meno?\nTWO MA PE CANG\nRose owaco ni: “Atye ki two mo ma anongo ki bot lunyodona ma weko abedo i arem malit kare ducu. Kerona odok piny adada.” Par madit ma en onongo tye kwede aye ni i kine mukene nongo en pe twero kadi wa keto cwinye i kwano Baibul ki timo jami mukene me cwiny. Ento lok pa Yecu ma kicoyo i Matayo 19:26 okonye adada: “Ki bot Lubanga jami ducu twere.” Rose oniang ni tye yo mukene ma etwero kwano kwede ki Baibul. Pien arem ma en winyo i kine mukene onongo weko pe twerre bote me kwano Baibul akwana, en ocako winyo Baibul kacel ki bukewa ma kimako i dwan keken. * En owaco ni: “Kono onongo yo meno obed pe, pe angeyo kit ma onongo atwero gwoko kwede watte ki Jehovah.”\nKa cwiny Rose tye ka cwer pien pe dong twero timo jami ma onongo yam en timo, ci nongo kwecwiny ki i lok ma kicoyo i 2 Jo Korint 8:12: “Lubanga gamo mot ma dano tye kwede, tekke en obedo ki miti me miyone, ma pe paro gin ma pe etye kwede.” Lok meno poyo wi Rose ni cwiny Jehovah yom i kom jami ma en timo, pien ni etute matek me timo jami ducu ma kerone twero.\nDelphine, lamego ma waloko i kome i pwony mukato-ni wiye po ni: “I kare ma nyara ma mwakane 18 oto, abedo ki arem malit adada ma onongo pe angeyo ka atwero medde ki kwo. Kwona onongo dong pe bibedo kit macon.” En onongo kwecwiny madit ki i lok ma kicoyo i Jabuli 94:19, ka ma laco jabuli owaco bot Jehovah ni: ‘Ka aparo pi jami mapol, in ikweyo cwinya ki kicani.’ Delphine owaco ni: “Alego bot Jehovah wek okonya me nongo gin atima ma twero kweyo cwinya ki i arem ma atye kwede.”\nDelphine olungo wiye i konyo jo mukene. I nge kare mo, en ocako pore kekene ki lawe cal pa latin—kadi wa ma gutur ma ginen calo pigi pe tek, pud kitwero tic kwede me wero cal maleng. I yo acel-li, kadi bed ni en neno calo pire pe tek, ento en oniang ni pud etwero konyo jo mukene. En owaco ni: “Acako niang cutcut ni ka atiyo ki Cik kacel ki tam me Baibul me cuko cwiny lutino kwanna me Baibul, ci Jehovah bene nongo tye ka kweyo cwinya.” En ocoyo piny nying jo mogo ma kiloko i komgi i Baibul ma guwok ki i arem malit. “Labongo akalakala” en onongo ni “jo magi ducu onongo gimaro lega kare ducu.” En oniang ni “pe tye yo mo ma kitwero gamo ki legawa ka pe wakwano Baibul.”\nKwano Baibul opwonyo Delphine ki gin mukene—me keto cwinye i kom jami ma anyim ento pe i kom jami mukato angec. Gen ma kiloko pire i Tic pa Lukwena 24:15 cuko cwinye adada: “Dano gibicer woko, jo ma kitgi atir wa jo ma kitgi pe atir.” En onyuto nining ni epe ki akalakala ni Jehovah bicero nyare? En owaco ni: “Agoyo cal pa nyara i anyim. Nino ma wabirwatte iye dong kimoko woko, bedo calo Wora me polo dong omoko nino meno woko i kalendane. Agoyo calwa maber adada ma watye kacel i potowa mo mamwonya kit ma anene kwede i nino ma anywale iye.”\n^ para. 4 Jami mapol ma kimako i dwan keken nonge i kabedowa me intanet me jw.org.\nBaibul twero konyi me nongo kwecwiny kadi wa i kare ma cwercwiny obwoyi woko\nLUBANGA TWERO KONYOWA NINING?\nBaibul miyo lagamme ka maleng. Waco ni: “Rwot [Jehovah] tye cok bot jo ducu ma kok bote, ma gikok bote ki ada. En miyo jami ducu ma mitte bot jo ma lwore, dok winyo kokogi, ci larogi bene.” (Jabuli 145:18, 19) Meno pe kweyo cwinywa adada? Ento Jehovah kono gamo lega pa jo ma giyenyo tira ki bote ki cwinygi ducu nining?\nEN MINIWA TEKO:\nPeko ma watye ka wok ki iye turo cwinywa dok weko wabedo goro i yo me cwiny ki i yo me kom. (Carolok 24:10) Ento Jehovah ‘miyo teko bot jo magoro, dok bene medo teko bot ngat ma tekone odok woko piny.’ (Icaya 40:29) Lakwena Paulo ma bene okanyo atematema mapol owaco ni: “Tek madwong me twero obedo gire pa Lubanga.” (2 Jo Korint 4:7) Cwiny maleng pa Lubanga aye omiyo teko bot Paulo. In bene itwero lego Lubanga wek omini cwiny mere maleng.—Luka 11:13.\nEN MINIWA RYEKO:\nKet kong ni imito niang ki keto tira me Baibul i tic. Lapwonnye Yakobo owaco ni: “Ka ce tye ngat mo i kinwu ma ryekone nok, myero en oleg Lubanga ma miyo bot jo ducu ki yomcwiny, kun pe twono ngat mo; ci bimiye.” (Yakobo 1:5) Itwero tic ma lubbe ki legani ka ikwano Baibul ki dok ka iketo gin ma ikwano i tic. (Yakobo 1:23-25) Ka itimo meno, ci ibineno ryeko ma nonge i Baibul.\nEN MINIWA KUC:\nKadi bed ni itye ki par mapol adada, Jehovah twero konyi wek ibed ma cwinyi opye mot. Lokke waco ni: “Pe wubed ki par i kom gin mo, ento i lok ducu wumi Lubanga onge gin ma wumito i lega ki i bako dogwu kacel ki miyo pwoc bene. Man miyo kuc pa Lubanga ma kato ngec pa jo ducu gwoko cwinywu ki tamwu maber i Kricito Yecu.” (Jo Pilipi 4:6, 7) Myero ileg Jehovah wek omini kuc.\nKet kong ni pekoni pe tye ka gik kono? Pe myero itam ni Lubanga dong oweki woko. Kadi bed ni pekoni pud peya ogik, Lubanga twero cuko cwinyi dok mini kero me cirone. (1 Jo Korint 10:13). Lubanga bene ocikke botwa i Baibul ni kare bibino ma pekowa ducu bigik woko matwal!\nMono Rac Me Kumo?\nKa jo mukene gitamo ni yo ma idok kwede i to pa ngat ma imaro-ni okato kare woko kono?\nNywakki Nywakki Pwonyi ki Kit me Ciro Peko


Nia 2 ACO85 - Laco mo ma ladoggola pa Levi ocito onyomo - Bible Search\nNia 1 Nia 3\n1Laco mo ma ladoggola pa Levi ocito onyomo nyako mo ma nya pa Levi. 2-Dako-nu ogamo ic, ci onywalo latin laco. Ka dako oneno ni latinne ber twatwal, ci okane woko dwe adek. 3Ka doŋ pe twero kanne, ci otiŋo aduku ma gicweyo ki togo, ci opuyo ki odok yat; opyelo iye latin, otero oroyo i dye aluga ma i ŋet kulu. 4Laminne ocuŋ ki cen pi ŋeyo gin ma bitimme i kome. 5Ka nya pa Parao obino ka lwok i kulu, ci anyirane guwoto gurabo ŋet kulu; en oneno aduku ki i kin aluga, ocwalo aŋecane ka omone. 6Ka oelo wiye, ci oneno iye latin; ci nen, latin okok. Kica omake i kome, ci owacci, “Man latin pa jo Ibru.” 7Laminne owaco ki nya pa Parao ni, “Acit alwoŋ lapidi mo ki i kin mon Ibru, wek opitti latin bo?” 8Nya pa Parao ogamo ni, “Citi.” Kit meno nyako-nu ocito olwoŋo min latin. 9Ci nya pa Parao owacce ni, “Cit ki latin man, ci icipitta; an abiculli mucarani.” Kit meno min latin otero latin, opito. 10-Ka doŋ latin odoŋo, ci otere bot nya pa Parao, odoko wode ocako nyiŋe Moses kun waco ni, “Pien aywayo ki i pii.”\nMoses olwi woko wa i Midian\n11--Ka Moses doŋ odoŋo, ci i niŋo mo acel en owoto bot lutugi, oneno pekogi. Ka oneno Laejipt mo ka goyo Laibru mo, ma ŋat acel i kin lutugi, 12ci oneno piny tuŋŋi ki tuŋŋi, pe oneno ŋatti mo, ci oneko Laejipt meno, okane woko i kweyo. 13Ka dok orwone, ka odok, nen jo Ibru aryo dok gubedo ka lweny, ci owaco bot latim bal ni, “Piŋo igoyo lawoti?” 14Ogamo ni, “Aŋa muketi me bedo laker ki laŋolkop i komwa? In imito neka macalo ineke Laejipt-ti?” Ci lworo omako Moses kun tamo ni, “Ada lok man oŋene woko.” 15-Ka Parao owinyo lok man, ci omito neko Moses.\nEnto Moses oriŋo olwi woko ki bot Parao, obedo i lobo Midian; ci obedo piny i ŋet waŋ pii. 16Onoŋo yam ajwaka pa jo Midian tye ki anyirane abiro; gubino gutwomo pii, ci gupoŋo weer ki pii me amata pa lim pa wongi. 17Lukwat gubino guryemogi woko; ento Moses oa ci okonyogi, omiyo limgi gumato pii. 18Ka gudwogo wongi Reuel, en owacci, “Piŋo wudwogo con?” 19Gugamo ni, “Laejipt mo aye olarowa ki bot lukwat en, aye otwomowa pii, dok omiyo lim omato.” 20Reuel owaco ki anyirane ni, “En tye kwene? Piŋo wuweko laco meno odoŋ woko? Wulwoŋe wek ocam kwon.” 21Moses oye bedo bot dano meno, en omiyo nyare Jipola Moses. 22Ci onywalo latin laco, ocako nyiŋe Gercom, kun waco ni, “An labedo i lobo pa lurok.”\n23I lwak kare meno ducu, kabaka Ejipt oto iye woko, ci jo Icrael gubedo ka cur pi bedo opii, kun gikok gimito kony; ci kokogi pi bedo opii owinnye bot Lubaŋa. 24-Ka Lubaŋa owinyo cur megi, ci opo pi gicikkene ki Abraim ki Icaka, ki Yakobo. 25Lubaŋa oneno jo Icrael, ci oŋeyo kit bedogi.


Jeremia 37 ACO85 - Nebukadnejar kabaka me Babilon yam - Bible Search\nGitweyo Jeremia woko i mabuc\n1-Nebukadnejar kabaka me Babilon yam oketo Jedekia wod pa Yocia me bedo kabaka me Juda ma ka Yekonia wod pa Yekoyakim. 2Ento Jedekia ki luticce, ka wa lwak bene pe guwinyo lok pa Rwot ma Rwot omiyo bot lanebi Jeremia ni otit botgi-ni.\n3Kabaka Jedekia ocwalo Yekukal wod pa Celemia, ki ajwaka Jepania wod pa Maceya bot Jeremia, kun giwacce ni, “Myero ileg Rwot Lubaŋawa-ni piwa.” 4I kare meno onoŋo Jeremia pud tye ka wirre ata i kin dano, donyo i ot ci kato woko gire kit ma cwinye mito, pien onoŋo pud peya gitweye i mabuc. 5I kare meno bene mony pa Parao oa ki i Ejipt obino; i kare ma jo Kaldaya ma onoŋo gitye ka rumo Jerucalem guwinyo lok man, ci gucako dye woko ki i Jerucalem gudok woko cen ki ŋegi.\n6Ka doŋ Rwot, Lubaŋa pa Icrael, owaco bot lanebi Jeremia ni, 7“Wac bot kabaka me Juda ma ocwali me lok kweda ni, ‘Dul mony pa Parao ma onoŋo bino ka konyi-ni doŋ bidok woko i lobo Ejipt. 8Ci jo Kaldaya bidwogo cen. Gibibino gilwenyo i kom gaŋ man, gimayo woko ka doŋ giwaŋo woko ki mac. 9An Rwot acikowu matek ni pe myero wubed ka bwolle kekenwu kun wutamo ni jo Kaldaya pe bidwogo cen, myero wuniaŋ ni gibidwogo. 10Kadi bed wuloyo dul mony pa jo Kaldaya ma gibino ka lweny i komwu-ni, ma noŋo doŋ jo mudoŋŋe keken, en aye jo ma noŋo giketo ret i komgi ma gibuto i kemagi, jo-nu bene pud gibiromo a malo ci giwaŋo gaŋ-ŋi woko ki mac.’ ”\nGimako Jeremia gitweyo woko i mabuc\n11Dul mony pa jo Kaldaya gudok woko cen ki i Jerucalem ki ŋegi pien onoŋo mony pa Parao doŋ onyiko cok mada. 12Ci Jeremia oa ki i Jerucalem ocito i lobo pa Benjamin ka gamo dul lobo ma gipoko bote ki i kin lutugi. 13Ento i kare ma Jeremia oo i dog gaŋ pa Benjamin, onoŋo ladit ma loyo askari tye ka tic kunnu, nyiŋe gilwoŋo Irija wod pa Celemia ma wod pa Anania; cutcut omako Jeremia woko kun wacce ni, “In it ye ka lwi woko icito bot jo Kaldaya.” 14Jeremia odok iye ni, “Meno lok goba, an pe atye ka lwi woko acito bot jo Kaldaya.” Ento Irija onoŋo pe twero winyo lok pa Jeremia mumiyo omake otere bot rwodi. 15Ci kiniga omako rwodi matek i kom Jeremia, gugoye ka gutweye kwede woko i mabuc i ot pa Yonacan ma karan, pien onoŋo doŋ giloko odoko ot mabuc.\n16Gitweyo Jeremia i ot ma obedo bur ma tye i te ŋom, ci giweko ori kunnu pi kare malac. 17Ci kabaka Jedekia ocwalo dano ka kelo Jeremia bote, ci gikelo, en ojolo Jeremia maber. Kabaka ocako penye ki i ot i muŋ kun penye ni, “Tye lok ma Rwot otitti?” Jeremia ogamo ni, “Lok tye.” Dok omedo lok kun wacce ni, “Gibimiyi woko i ciŋ kabaka me Babilon.”\n18Jeremia owaco bene ki kabaka Jedekia ni, “Gin marac aŋo ma an atimo boti nyo bot luticci kadi ki bot lwak man, mumiyo itweya woko i mabuc-ci? 19Gin aŋo mutimme i kom lunebini ma yam gutyeto lok boti ni kabaka me Babilon pe bibino ka lweny i komi kadi ki i kom lobo man? 20Kombeddi doŋ, ai laditta, alegi iwiny kokona pe dok idwoka cen i ot pa Yonacan karan, weko abito woko ki kunnu.” 21Pi meno Jedekia omiyo cik, ci gukelo Jeremia guketo me bedo i dyekal pa lukur-piny, kun oye gibedo ka miye mugati nino ki nino, mugati ma gigamo ki i yo pa luted mugati, nio waŋ ma mugati doŋ otum woko liweŋ ki i gaŋ, Kit meno Jeremia obedo kunnu i dyekal pa lukur-piny.


Lulevi 8 ACO85 - Rwot owaco bot Moses ni, “Ter Aron - Bible Search\nLulevi 7 Lulevi 9\n1Rwot owaco bot Moses ni, 2“Ter Aron kacel ki awobene, ki boŋŋi arukagi, ki moo wir, ki twon me gitum me bal, ki nyogi romi aryo, ki aduku me mugati ma to bi pe iye; 3ci icok lwak ducu kacel i doggola kema me rwatte.” 4Moses otiyo kit macalo Rwot ocike; ci lwak gucokke i doggola kema me rwatte.\n5Moses owaco bot lwak ni, “Man aye gin ma Rwot ociko ni giti.” 6Ci Moses okelo Aron ki awobene olwokogi ki pii. 7Oruko Aron ki kanyi, otweyo pyere ki kitambara latwe pyer, ka dok oruke ki jor, oketo epod i kome, otweyo pyere ki ceme me epod ma gicweyo ki diro, otweyo, orido kwede i kome. 8Oketo kicaa kor i kore, ka dok oketo Urim ki Tumim i kicaa kor. 9Odwalo kitambara me adwala i wiye, ka otweyo akwaya jabu i kom kitambara me wic i nyime, me bedo lalukana maleŋ: macalo yam Rwot ociko ki Moses.\n10Moses okwanyo moo wir ci owiro ki kema ki jami ducu ma, tye iye, okwerogi. 11Okiro moo i kom keno tyer tyen abiro, ci owiro keno tyer ki jami ticce ducu ki moo, kacel ki otako lwok ki tedi tere, pi kwerogi. 12Oonyo moo i wi Aron, owire kwede pi kwerone. 13Moses dok okelo awobe pa Aron, orukogi ki kanyi, otweyo pyergi ki kitambara latwe pyer, ka otweyo gitok matino i wigi, macalo yam Rwot ociko ki Moses.\n14Lacen okelo twon me gitum me bal, ci Aron ki awobene guketo ciŋgi i wi twon me gitum me bal. 15Moses oneko, ogwelo remone ci oreyo i kom ten keno aŋwen me keno tyer ki lwet ciŋe orumo kome ducu, olonyo kwede keno tyer, okwero pi kwanyo bal ki i kome. 16Dok Moses okwanyo dwolo ducu ma i kom jam iye, ki okene ma i kom cwiny, ki olaŋ aryo ki dwologi ducu, owaŋogi i wi keno tyer. 17Ento riŋo twon-nu ki pyenne ki wee iye owaŋo awaŋa ki mac woko wa i ŋe gony, macalo yam Rwot ociko ki Moses.\n18Ka man otum, okelo nyok romo me gitum awaŋa, ci Aron ki awobene guketo ciŋgi i wi nyok romo. 19Moses oneko, ocoro remone i kom keno tyer kun rumo kome ducu. 20Ka doŋ giŋido ruŋo nyok romo woko, Moses owaŋo wiye ki riŋo ma giŋido-ni ki dwolone. 21Jam iye ki tyene ducu gilwoko ki pii lacen Moses owaŋo riŋo nyok romo woko ducu ki berre i wi keno tyer obed gitum awaŋa, gin ma ŋwece kur me yomo cwiny, gityer ma giwaŋo ki mac bot Rwot, macalo yam Rwot ociko ki Moses.\n22Lacen okelo nyok romo mukene, en nyok romo me keto dano i dog tic, ci Aron ki awobene guketo ciŋgi i wi nyok romo. 23Moses oneko, ogwelo remone ci oreyo i ogwilo it Aron malacuc, ki i kom twon nyig ciŋe malacuc, ki i kom twon nyig tyene malacuc. 24Gikelo awobe pa Aron ci Moses oreyo remo i ogwilo itgi malacuc, ki i kom twon nyig ciŋgi malacuc, ki i kom twon nyig tyengi malacuc; ka Moses ocoro remo i kom keno tyer kun rumo kome ducu. 25Lacen okwanyo dwolo, ki moo yibe, ki dwolo ducu ma i kom jam iye, ki okene ma tye i kom cwiny, ki olaŋ aryo ducu kacel ki dwologi, ki em malacuc. 26Ka okwanyo capat acel ma tobi pe iye ki i aduku me mugati ma tobi pe iye ma tye i nyim Rwot, ki capat acel me mugati ma girubo ki moo, ki capat acel marep, oketogi i wi dwolo ki i wi em malacuc. 27Oketo magi ducu i dye cin Aron ki i dye cin awobene, okwatogi me bedo gityer me akwata i nyim Rwot. 28Lacen Moses okwanyogi ki i ciŋgi, owaŋogi woko i wi keno tyer kacel ki gitum awaŋa, obed gityer me keto dano i dog tic, gin ma ŋwece kur me yomo cwiny, gityer ma giwaŋo ki mac bot Rwot. 29Moses okwanyo gok, okwato me bedo gityer akwata i nyim Rwot; en aye obedo waŋ wat pa Moses ma oa ki i kom nyok romo me ketogi i dog tic, macalo yam Rwot ociko ki Moses.\n30Moses okwanyo moo wir ki remo man ok ma i wi keno tyer, okiro i kom Aron ki i kom boŋŋi arukane, ki i kom awo bene ki boŋŋi arukagi; kit meno okwero Aron ki boŋŋi arukane, ki awobene ki boŋŋi arukagi, gudoko maleŋ.\n31Moses owaco bot Aron ki awobene ni, “Wuted riŋo i doggola kema me rwatte, wucam ki kunnu, kacel ki mugati ma tye i aduku me gityer me ketowu i dog tic, macalo yam aciko kun awaco ni, ‘Aron ki awobene aye gibicamone.’ 32Riŋo ki mugati ma odoŋ myero wuwaŋ awaŋa ki mac. 33Pe wubikato woko ki i doggola kema me rwatte pi nino abiro, nio ka kare me ketowu i dog tic ocobbe kakare, pien ketowu i dog tic bitero nino abiro. 34Gin ma gibedo ka tiyone tin, yam Rwot ociko ni gitim me lakwany bal ki i komwu. 35Wun wubibedo i doggola kema me rwatte pi nino abiro, kun wulubo gin ma Rwot ociko, wek pe wuto; pien gicika kit meno.” 36Aron ki awobene gutiyo gin ducu ma Rwot yam ociko ki i dog Moses.


Jo Ibru 12 ACO85 - Doŋ kit macalo watye ki lwak caden - Bible Search\nJo Ibru 11 Jo Ibru 13\nJo Ibru 12\nPwony pa Rwot\n1Doŋ kit macalo watye ki lwak caden mapol ma rom meno ma orumowa woko dyere, myero koŋ doŋ wabolu gin mogo mapek-gu woko ducu, ki bal ma maro tweyowa woko likiŋ, wek wariŋu doŋ ŋwec pyem ma tye i nyimwa, kun waciro bene peko ma tye iye. 2Wanenu Yecu ma en aye latel wiwa i lok kom niye, en ŋat ma ocobo niyewa kakare. Pi yomcwiny ma giketo i nyime en yam ociro yatariya, kun ocayo lewic ma giketo i kome; ento kombeddi doŋ obedo piny i kabedo me deyo yo tuŋ acuc me komker pa Lubaŋa.\n3Wubed ki tam i kome, ki kit ma en ociro kwede adagadaga marac twatwal ki bot lubalo, wek pe wuol, ki cwinywu pe opoti. 4I lwenywu ma wulwenyo ki bal pud peya wulwenyo wuo wa i oyo remowu. 5-Nyo wiwu owil woko ce i coc ma yam gicoyo me cuko cwiny dano, ma en loko kwedwa iye macalo litinone? Ni meno,\n“Latinna, pe ica pwony pa Rwot;\nka en ogoyi, pe cwinyi opoti. 6Pien Rwot pwonyo jo ma en maro,\npwodo latin acel acel ma en gamo.”\n7Myero wucir matek, wek opwonywu. Lubaŋa tye ka tic kwedwu macalo litinone. Latin mene ma pe wonne pwonyo? 8Ka ce owekowu laboŋo pwonyowu macalo litinone mukene ducu, nyuto ni wun doŋ litino luk, pe litinone kikome. 9Kit meno wan watye ki wegiwa me lobo man ma yam gupwonyowa, wan bene waworogi. Pe doŋ myero wamine makato i te loc pa Wonwa me cwiny wek wabed kwo? 10Pien gin yam gupwonyowa pi kare manok mo keken i kit ma gin guneno ni ber, ento Lubaŋa pwonyowa pi konyowa, wek omi wadok jo maleŋ macalo en. 11Kit pwonnye ducu, ka pud watye iye, pe watamo obedo me yomcwiny, ento me kumo, ento i ŋeye lacen kelo kuc keken bot jo ma guyelle iye, pien noŋo doŋ gudoko jo ma kitgi atir.\nDano pe gukwer kica pa Lubaŋa\n12-Pi meno, wutiŋ badwu mukwe-ni malo, wurye coŋwu magoro, 13-wuyub yo ma tyenwu lubo ocuŋ atir, wek ŋat ma tyene oŋol pe dok tyene oputte woko liweŋ ki i waŋ mwot, ento myero ocaŋ woko acaŋa. 14Wuket tek me bedo ki kuc ki jo ducu, ki me bedo jo maleŋ; pien ŋat ma pe leŋ pe bineno Rwot. 15-Wugwokke kun wuneno maber ni ŋat mo pe opoto ka gamo kica pa Lubaŋa. Wunen ni ŋat mo pe obedo macalo lwit yat makec ma ka otwi ci kelo ayela, dok balo jo mapol. 16-Wunen ni ŋat mo pe obed latim abor, nyo dano ma pe lworo Lubaŋa calo Ecau, ma yam ocato ditte me anywalli me bedo latin kayo pi cam me tyen acel keken. 17-Pien wuŋeyo ni, lacen ka en omito ni wonne olam gum i kome, ento wonne okwere woko, kadi bed onoŋo mito ma kok ki pig waŋe, pien en yam pe onoŋo yo me ŋut i gin ma otimo.\n18-Pien wun pe wubino i gin ma gitwero gudo kome, ki mac ma yam olyel i wi got Cinai, ki colpiny me mutu ma ocido woko licuc, ki yamo lapiru matek, 19ki koko tum, ki dwan ŋat ma tye ka lok. Jo ma guwinyo lokke gubako doggi mada ni pe dok gimed loko botgi lok mo, 20-pien gin pe gitwero ciro cik ma giketo, ni meno, “Kadi ki lee mo ka ogudo got, myero gicel ki gweŋ ginek woko.” 21-Gin munen kunnu obedo marac twatwal ma miyo dano lworo, man omiyo Moses owaco ni, “Lworo omaka adada ma koma myel amyela.” 22Ento wun wubino i got me Cion, ki gaŋ pa Lubaŋa makwo, Jerucalem me polo, ki bot lwak lumalaika ma welgi pe kwanne ma gucokke kacel ka woro Lubaŋa, 23ki i cokke pa litino kayo ma gicoyo nyiŋgi i polo, ki bot Lubaŋa ma en laŋolkop pa dano ducu, ki bot tipo pa jo ma kitgi atir, ma doŋ gimiyo gudoko jo mabeco muteggi, 24-ki bot Yecu, layub gicikke manyen, ki bot remo ma gikiro, ma tito ki kica pi gin maber ma kato gin ma remo pa Abel otito pire.\n25-Wugwokke pe wukwer winyo lok pa ŋat ma tye ka lok. Jo ma yam gukwero winyo lok pa ŋat mucikogi i wi lobo pe gubwot. Wan kono wabibwot niŋniŋ, ka wakwero winyo lok pa ŋat ma tye ka cikowa ki i wi polo kulu-ni? 26-I kare maca, dwane oyeŋo lobo; ento kombeddi en ociko ni, “Odoŋ kicel, pe doŋ abiyeŋo lobo keken, ento abiyeŋo wa polo bene.” 27Lok man ni, “Odoŋ kicel,” nyuto ni, gibikwanyo gin ma yeŋŋe woko, meno ginaketa, ka gin ma pe yeŋŋe cako doŋ. 28Pi meno myero wapwoyu Lubaŋa, pien doŋ wanoŋo ker ma pe twero yeŋŋe, dok bene myero waworu Lubaŋa i yo ma twero yomo cwinye, kun bene wamiye deyo ki lworo, 29-pien Lubaŋa-wa en aye mac ma waŋo piny.


Wel 19 ACO85 - Rwot owaco bot Moses ki Aron ni, “Man en - Bible Search\nWel 18 Wel 20\nBuru roya makwar\n1Rwot owaco bot Moses ki Aron ni, 2“Man en cik ma an Rwot aye aciko: Cik jo Icrael ni gukel boti roya makwar maberre ma kome pe ki mwonyo, ma peya gitiyo kwede me pur. 3Ibimiyo bot ajwaka Eleajar ci gibitero woko i ŋe gony, ka doŋ gibineko i nyim Eleajar. 4Ajwaka Eleajar bigwelo remone ki lwet ciŋe, ci kiro remone tyen abiro mukemo nyim kema me rwatte. 5Gibiwaŋo kom roya woko ma kun en neno; pyene ki riŋone ki remone ki cete, gibiwaŋone ducu. 6Dok ajwaka bikwanyo yat cedar ki anyero ki uci makwar ci bibologi i dye mac ma waŋo riŋo roya-ni. 7Ka dok ajwaka bilwoko boŋŋine ki pii, lwoko kome ki pii, ka doŋ lacen bidok i gony; ci ajwaka bibedo keni nio wa otyeno. 8Ŋat ma onoŋo owaŋo roya-ni bene bilwoko boŋŋine, lwoko kome ki pii, ci bibedo keni nio wa otyeno. 9-Ci dano mo ma olony, ma pe kome ki keni aye bijobo buru roya-ni, ci biketo i kabedo mo ma olony, woko ki i ŋe gony, Gibikano pi lwak jo Icrael pi yubo pii me lwoko kwer; meno gitimo pi kwanyo bal. 10Ŋat ma ojobo buru bene bilwoko boŋŋine ci bedo keni nio wa otyeno. Man bibedo cik matwal bot jo Icrael ki bot Lurok ma bedo i kingi.\nŊat ma odoko keni pi gudo kom dano muto\n11“Ŋat ma ogudo kom dano mo ma oto bibedo keni pi nino abiro. 12Bilonynye kekene i ki pii me lwoko kwer i nino me adekke ki i nino me abiro miyo bibedo ma olony. Ento ka pe olonnye kekene i nino me adekke ki i nino me abiro, ci pe doŋ bibedo ma olony. 13Dano mo-ni ma ogudo kom dano muto, ce pe olonnye kekene, noŋo obalo kema pa Rwot, omiyo odoko keni. Dano meno waŋe birwenyo woko ki i kin jo Icrael. En bedo keni pien pii me lwoko kwer peya gionyo i kome, miyo keni mere pud tye i kome.\n14“Ka dano oto i kemawu mo cik tye kit man: dano acel acel ma donyo i kema meno, ki dano ducu ma gubedo iye ka dano-nu oto, gibibedo keni pi nino abiro. 15Dok agulu nyo atabo-gu ducu ma i kema ma pe giumo wigi bedo keni. 16Dano mo ka tye i tim ce ogudo kom dano ma gineko ki pala Lucwan, nyo kom dano mo ma oto kene, nyo cogo dano mo, nyo lyel ma giyiko iye dano, bibedo keni pi nino abiro. 17Pi lonyo dano ma odoko keni kit meno gibikwanyo buru mo i kom buru roya ma yam gineko me kwanyo bal, gibiketo i otako, ci gimedo iye pii ma mol. 18Dano mo ma olony bikwanyo anyero ci luto i pii-nu, kiro i kom kema ki i kom jami ducu ma tye iye, ki i kom dano ducu ma onoŋo gitye kenyo. Gibitimo kumeno bene pi ŋat ma ogudo cogo-ni nyo ma ogudo kom dano ma gineko nyo ma oto kene, nyo ma ogudo lyel ma giyiko iye dano. 19Dano ma olony bikiro pii meno i kom dano ma keni i nino me adekke ki i nino me abiro, En bilonyo dano ma keni-ni i nino me abirone, dok dano-nu bilwoko boŋŋine, lwoko kome ki pii, ci otyeno noŋo en doŋ olony.\n20“Ento ka dano mo onoŋo tye keni, ce pe olonnye kekene, dano meno waŋe birwenyo woko ki i dye lwak pa Lubaŋa, pien noŋo obalo kabedo maleŋ pa Rwot omiyo odoko keni, En bedo keni pien pii me lwoko kwer noŋo pe gionyo i kome. 21Meno bibedo cik botwu matwal. Ŋat ma okiro pii me lwoko kwer bilwoko boŋŋine; ki ŋat mo ma ogudo pii me lwoko kwer bibedo keni nio wa otyeno. 22Gin ducu ma dano ma keni-ni ogudo bibedo keni; ŋat ma ogudo jami-nu bene bibedo keni nio wa otyeno.”


Lulevi 26 ACO85 - “Pe wutim piwu kenwu cal lubaŋa mo, - Bible Search\nLulevi 25 Lulevi 27\n(Nwo 7.12-24; 28.1-14)\n1-“Pe wutim piwu kenwu cal lubaŋa mo, pe wucib cal apaya nyo wir jok mo, pe wucib got mo ma gigoro cal i kome ocuŋ i lobowu pi ryebbe i nyime, pien an a Rwot Lubaŋawu. 2Wubigwoko cabitta dok wubiworo ot mera maleŋ; an a Rwot.\n3-“Ka wubilubo cikka kun wugwoko gin ma aciko ducu, wucobo kakare, 4an abimiyowu kot ma cwer i karene, lobo biceko cam, yadi ma i poto binyako nyiggi. 5Kare me dino kalwu bidikke olo wa i kare me pwono otok, pwono olok bene bidikke nio wa i kare me coyo kodi. Wubicamo cam ma romowu, doŋ, ci wubibedo i lobowu ma piny okwe mot. 6Abimiyo kuc bedoi lobo, wubibuto piny, dano ma miyowu lworo bibedo pe. Abikwanyo ŋuu woko ki i lobo, pala lucwan pe biwok ki i lobowu. 7Wubiryemo lumerok mewu, gibito i nyimwu ki palawu. 8Jo abic ki i komwu gibiryemo jo miya kulu, jo miya ki i komwu biryemo jo alip apar; lumerokwu gibito i nyimwu ki palawu. 9Abiparo piwu, abimiyo wunywal, wunya, dok abimoko gicikkena kwedwu. 10Wubicamo cam macon i derowu pi kare malac, wubionyo maconne woko wek kabedo odoŋ pi manyenne. 11Abiyubo kabedona i kinwu, tipo koma pe bikwerowu. 12-Abibedo ka wot i kinwu, abibedo Lubaŋawu, wun bene wubibedo jona. 13An a Rwot Lubaŋawu ma yam akwanyowu ki i lobo Ejipt wek pe wubed opiigi; aturo rii okol ma giriyo i ŋutwu, amiyowu wutirre, wuwot atir.\nCan ma bino pi balo cik\n14“Ento ka pe wubiwinya, ka pe wubilubo cik magi ma aketo ducu, 15ka ce wucayo cikka, ka iwu okworo gin ma aŋolo, ma miyo pe wubicobo gin ma aciko ducu, ento wuturo gicikkena, 16ci abitimowu kit man: abimiyo lworo poto i komwu atura, ki aona opiyo, ki aburu ma coro waŋwu kun balo komwu woko. Dok wubicoyo kodiwu noŋo, pien lumerok gibicamo. 17Abiketo waŋa i komwu, merok bigoyowu ki i nyimgi; jo ma gidagwu aye gibiloyowu; dok wubiriŋo ata ma kun ŋat mo pe ma ryemo korwu. 18Ka pe wuwinyo lokka kadi bed atimo kumeno, ci abimedde ki keto can i komwu tyen abiro pi balwu. 19Abituro tek me wakkewu woko, abimiyo polo bedo tek macalo nyonyo, ki lobowu bene bedo tek macalo mola. 20Wubityeko tek komwu nono pien lobowu pe biceko cam, ki yadi bene pe gibinyako nyiggi.\n21“Ka wun wukemo an marac, ma pe wuwinyo lokka, ci abimedde ki kelo two mapek i komwu, ma romo lwak balwu tyen abiro. 22Dok abicwalo ŋuu me tim i kinwu, ma bimako litinowu, ma bityeko lim makwo ma i ciŋwu, ci bijwikowu wudoko jo manok, wa yowu birido woko.\n23“Ka pe wujukke, wudwogo bota pi kit can meno, kun pud wukemo an marac aye, 24an bene abikemowu marac, ci an ki koma abipwodowu tyen abiro pi balwu. 25Abikelo pala lucwan i komwu me lacul kwor me balo gicikkena, Ka wugurre i gaŋwu, abicwalo two gemo magwa i kinwu, ci gibimiyowu i ciŋ lumerokwu. 26Ka abikwanyo cam ma wukwo kwede woko, ci mon apar gibitedo mugatiwu i keno acel, dok gibipokowu mugati kun gipimowu apima; ka wubicamo; pe biyeŋowu.\n27“Ka pe wuwinyo lokka kadi bed atimo kumene, ento pud wukemo an marac, 28ci an bene abikemowu malyet, kun an kikoma aketo can i komwu tyen abiro pi balwu. 29Wubicamo riŋo kom litino awobewu ki riŋo kom anyirawu. 30Abituro waŋ jogiwu ma i wi godi, abitoŋo keno tyerwu me odok eceta, kun abolo komwu ma oto i kom kom muto me cal lubaŋawu, ci tipo koma bikwerowu woko. 31Abijwero gaŋwu woko ducu, abimiyo kabedowu ducu maleŋ doŋ noŋo, pe dok abiŋweyo ginwu ma ŋwece kur me yomo cwiny. 32Abineko lobowu woko, wek lumerokwu ma bibedo iye gubed ki ur pire. 33Abikeyowu i kin lurok, ci abiwoto pala lucwan ki i akura me lubo korwu, miyo lobowu bidoŋ noŋo cut, ki gaŋiwu bene gibidoŋ obur.\n34“I kare meno lobo bikwero cabitte pi kare ducu ma noŋo pud giweko ata-ni, kun wun pud wutye i lobo pa lumerokwu. I kare meno lobo biywe, kun noŋo tye ka kwero karene me yweyo mot macalo i ceŋ cabit. 35Pi kare ma pud giweko ata-ni koŋ biywe, ki yweyo ma naka yam en pe onoŋo i cabitwu i kare ma onoŋo wun wubedo iye. 36Jo ma i kinwu ma bidoŋ abicwalo lworo i cwinygi i lobo pa lumerokgi, miyo gibiriŋo dwan pot oboke keken ma yamo yeŋo. Gibiriŋo macalo ŋat ma riŋo pala lucwan, ci gibipoto piny kun ŋat mo pe ma ryemo korgi. 37Gibiyokke kekengi ŋat man i kom lawote, macalo giriŋo lak pala lucwan, kadi bed ŋat mo pe ma ryemo korgi: pe wubibedo ki twero me cun i nyim lumerokwu. 38Wubitum woko ki i kin lurok, lobo pa lumerokwu bicamo komwu woko ducu. 39Jo ma i kinwu ma bidoŋ, komgi bilwal woko i lobo pa lumerokwu pi bal megi; dok pi bal pa kwarogi bene komgi bilwal woko macalo gin.\n40“Ento ka gibituco balgi ki bal pa kwarogi pi tim roro ma gutimo i koma, dok pi kemo an marac, 41ma omiyo an bene akemogi marac kun aterogi i lobo pa lumerokgi; ka gibedo jo ma gulirre i cwinygi, pe i komgi keken, ci gidoko mwol ma giculo ka waŋ balgi, 42-ka doŋ abipo pi gicikkena ma acikke ki Yakobo, abipo pi gicikkena ki Icaka ki gicikkena ki Abraim, dok abipo pi lobogi. 43Ento lobo bidoŋ ma gin jona pe iye, bigwoko cabitte ducu ma kun noŋo pud giweko woko ata ma dano pe iye. Ci gibiculo ka waŋ balgi, pien gubedo ka cayo gin ma aciko, dok tipo komgi okwero cikka. 44Ento kadi bed kumeno, ka pud noŋo gitye i lobo pa lumerokgi, pe abicayogi, tipo koma pe bikwerogi ma romo miyo atyekogi woko liweŋ kun aturo gicikkena kwedgi, pien an a Rwot Lubaŋagi. 45Pi gin weko abipo pi gicikkena ma acikke ki kwarogi ma yam akwanyogi woko ki i lobo Ejipt ma rok ducu gineno, wek abed Lubaŋagi; an a Rwot.”\n46Magi aye cik ki gin ma Rwot oŋolo, ki cik ma en oketo i kin en ki jo Icrael i wi got Cinai ki i dog Moses.


Nwoyo Cik 16 ACO85 - “Wugwok dwe me Abib, wukwer iye - Bible Search\nNwoyo Cik 15 Nwoyo Cik 17\nNwoyo Cik 16\n1-“Wugwok dwe me Abib, wukwer iye nino madit me Kato pi woro Rwot Lubaŋawu, pien i dwe me Abib yam Rwot Lubaŋawu okwanyowu iye woko ki i Ejipt dyewor. 2Wubikwanyo gitum me Kato ki i kin romiwu nyo i kin dyaŋiwu, wutumo bot Rwot i kabedo ma en biyero, ka ma en biketo nyiŋe bedo iye. 3Pe wubicamo mugati ma girubo iye tobi; ento wubicamo mugati ma tobi pe iye pi nino abiro pi po pi atwom ma yam wubedo kwede; pien yam wua ki i lobo Ejipt rucurucu; mumiyo ibipo pi nino ma yam wua kwede ki i lobo Ejipt pi kare me kwowu ducu. 4Tobi mo pe myero onen botwu i lobowu ducu pi nino abiro; kadi wa riŋo mo ma ityero me gitum wi otyeno i nino mukwoŋone pe bidoŋ nio wa odiko. 5Pe wubityero gitum me Kato ki i gaŋ mo ma i kin gaŋiwu ma Rwot Lubaŋawu bimiyowu; 6ento wubityero ki i kabedo ma Rwot Lubaŋawu biyero, ka ma en biketo nyiŋe bedo iye, Wubityero gitum me Kato kunnu wi otyeno ma ceŋ cito ka poto-ni, i ca wa ma yam wua kwede ki i Ejipt. 7Wubitedo wucamo i kabedo ma Rwot Lubaŋawu biyero; ci odiko wubia wudok i kemawu. 8Wubicamo mugati ma tobi pe iye pi nino abicel; i kom nino me abirone wubibedo iye ki cokke madit pi woro Rwot Lubaŋawu; pe wubitiyo iye tic mo.\nNino madit me kwero wi mwaka\n(Nia 34.22; Levi 23.15-21)\n9-“Wubikwano cabit abiro cakke ki i kare ma wukwoŋo keto iye pala kac i ŋut kal mucuŋ i poto. 10Ka dok wubibedo ki nino madit me kwero agikki cabit abiro i nyim Rwot Lubaŋawu kun wumiyo gityer ma iwu opwoyo; wubimiyo muporo gum ma Rwot Lubaŋawu omiyowu. 11Ibibedo ki yomcwiny i nyim Rwot Lubaŋawu, in ki wodi ki nyari ki opiini ki aŋecani, ki Lulevi ma gibedo i gaŋwu, ki lubedo ki litino kic ki mon-to ma tye i kinwu, ki i kabedo ma Rwot Lubaŋawu biyero, ka ma en biketo iye nyiŋe bedo iye. 12Wubipo ni yam wubedo opii i Ejipt, ci wubigwoko cik magi ducu matek.\n13-“Wubikwero nino madito me Bolo pi nino abiro, i kare ma doŋ wukayo cam ducu wudino woko wutero paco, kacel ki pig olok ma doŋ wukayo wubiyo woko. 14Wubibedo ki yomcwiny ka wukwero nino madito-ni, in ki wodi ki nyari, opiini ki aŋecani, kacel ki Lulevi ki lubedo, litino kic ki monto ma gibedo i gaŋiwu. 15Wubikwero kare man pi nino abiro i nyim Rwot Lubaŋawu ki i kabedo ma en biyero; pien Rwot Lubaŋawu bimiyowu gum i cam ducu ma wuceko ki i kom tic me ciŋwu ducu, ma miyo wubibedo ki yomcwiny keken:\n16“Co ducu ma i kinwu myero gubin i nyim Rwot Lubaŋawu tyen adek i mwaka acel acel ki i kabedo ma en biyero: i nino madito me Mugati ma Tobi Pe Iye, i nino madit me kwero cabit abiro, ki i nino madito me Bolo. Pe gubin i nyim Rwot ki ciŋgi noŋo; 17dano acel acel bimiyo mot macalo en twero muporo kit gum ma Rwot Lubaŋawu omiye.\n18“Wubiketo luŋolkop ki ludito i gaŋiwu ducu ma Rwot Lubaŋawu bimiyowu, ma oporo kakawu; gin myero guŋol ki lwak kop ma atir. 19-Pe wubal te pido pa dano ma lokke tye atir; pe wuket apokapoka mo i kin dano; pe giwilwu ki limo Ka giwilo dano ki lim miyo laryeko doko lawaŋeoto ci balo te pido pa jo ma lokgi tye atir. 20Wuŋol kop atir keken, wuŋol kop atir, wek wubed makwo, wule lobo ma Rwot Lubaŋawu bimiyowu.\nWoro lubaŋa mukene\n21-“I kare ma wubicano keno tyer pi Rwot Lubaŋawu, pe wubipito yat mo i ŋete pi woro jok ma dako ma gilwoŋo Acera. 22-Dok pe wubicibo wir got mo cuŋ me awora; en aye gin ma Rwot Lubaŋawu okwero matek.


Lweny i Kare me Baibul—Lweny Mene ma Lubanga Onongo Cwako i Kare pa Jo Icrael?\nKit ma Lubanga Onongo Neno ki Lweny i Kare pa Jo Icrael\nJo magi onongo kitye ka diyogi macalo opii. Gin gulego labongo keng ni Lubanga myero olargi—kadi bed ni pe oyotoyot. Jo magi aye Luicrael, jo pa Lubanga, ma gukwo i kare macon. Jo ma onongo tye ka diyogi aye Luejipt, ma onongo gitye oteka i kare meno. (Nia 1:13, 14) Pi mwaki mapol, jo Icrael gubedo ka kuro ni Lubanga olargi ki i bedo opii i cing jo Ejipt. Lacen, kare ma Lubanga myero olargi kwede oromo. (Nia 3:7-10) Baibul wacci Lubanga olwenyo i kom jo Ejipt en kikome. En okelo can madongo mapat pat, dok i ngeye oneko kabaka me Ejipt kacel ki monnye i Nam Makwar. (Jabuli 136:15) Lubanga Jehovah onyuto ni ebedo “oteka lweny” pi jone.—Nia 15:3, 4.\nKit ma Lubanga olwenyo kwede i kom jo Ejipt en kikome-ni nyuto ni en pe dag lweny ducu. I kine mukene, en onongo waco ni jone Luicrael myero gucit ka lweny. Me labolle, en ocikogi me lweny i kom jo Kanaan ma onongo kitgi raco tutwal-li. (Nwoyo Cik 9:5; 20:17, 18) En ociko Kabaka Daudi ni olweny i kom jo Piliciti ma onongo gidiyo jo Icrael-li. Lubanga bene onyutte diro me lweny ma oweko en oloyo jo Piliciti.—2 Camuel 5:17-25.\nLok magi ma kicoyogi i Baibul-li ginyuto ni ka ce kitye ka keto bura nyo lutim mogo maraco gidiyo jo Icrael, ci Lubanga onongo weko kilwenyo me gwoko jone ki dong woro me ada. Ento, nen kong lok adek magi ma pigi tego-ni ma lubbe ki lweny ma Lubanga onongo cwako:\nLUBANGA KEKEN AYE ONONGO MOKO ANGA MA MYERO OLWENY. I nino mo acel, Lubanga owaco bot jo Icrael ni: “Lweny man pe wun aye wubilwenyo.” Pingo en owaco kumeno? Lubanga kikome aye onongo bilweny pi jone. (2 Tekwaro 20:17; 32:7, 8) En olwenyo pi jone tyen mapol ata, calo lweny ma waneno i acakki me pwony man. I nino mukene, Lubanga ociko jo Icrael me lwenyo lweny ma en cwako, calo me gwoko Lobo ma Kiciko Pire wek pe kikwany woko ki botgi.—Nwoyo Cik 7:1, 2; Yocwa 10:40.\nLUBANGA KEKEN AYE ONONGO MOKO AWENE MA MYERO KILWENY IYE. Lutic pa Lubanga onongo myero gudi cwinygi kun gikuro kare ma Lubanga ocimo me lweny i kom jo ma gurumo ka ngetgi ma gitimo jami maraco dok gidiyogi. Ka pe Lubanga aye ocikogi, gin onongo pe myero gutug lweny ki wigi i kom lumonegi. Lubanga onongo pe cwakogi ka gunyuto dit wic. Ki lok ada, Baibul nyuto atir ni ka Luicrael onongo gungwete me cito ka lweny ma Lubanga pe owaccigi, adwogine onongo bedo marac adada. *\nLUBANGA CWINYE PE YOM KA DANO GITO, KADI WA JO MARACO. Lubanga Jehovah aye Wang It me Kwo dok en aye Ocweyo dano ducu. (Jabuli 36:9) Pi meno, en pe mito neno ka dano to. Ento, ki cwercwiny madit, tye jo mogo ma gituko diro wek luwotgi guden can dok gineko jo mukene. (Jabuli 37:12, 14) Me juko tim ma kit meno, Lubanga i kine mukene oweko kilwenyo i kom jo maraco. Kadi bed ni pi mwaki magi ducu ma en oweko jo Icrael gulwenyo lweny ma kit meno, en pud “lakica” dok ‘kiniga pe omake oyot’ i kom jo ma giuno Luicrael. (Jabuli 86:15) Me labolle, en ociko ni ma peya jo Icrael gulwenyo i kom gang moni, gin myero kong ‘gumi dwan me kuc i kome,’ wek jo me gang meno gubed ki kare me loko kitgi dok pe kilweny i komgi. (Nwoyo Cik 20:10-13) I yo meno, Lubanga onyuto ni ‘cwinye pe bedo yom me neno ka latim marac to, ento emito en onguti owek timo bal ci olokke odwog bote wek obed kwo.’—Ejekiel 33:11, 14-16. *\nKit ma dong watyeko nenone kwede i kare pa jo Icrael-li, Lubanga onongo neno lweny calo yo matir me giko deno can kacel ki tim maraco mapat pat. Ento Lubanga keken aye onongo moko awene ma lweny ma kit meno myero otimme iye ki dong anga ma myero olweny. Lubanga tika onongo lwenyo i yo me gero ma weko en neko dano mapol ata? Pe kumeno. En dag tim gero. (Jabuli 11:5) Tika kit ma Lubanga neno kwede ki lweny olokke i kare ma Wode, Yecu Kricito ocako ticce me pwony i cencwari me acel?\n^ para. 7 Me labolle, i nino mo acel, ki loyo jo Icrael calo gwok i kare ma gutugo lweny i kom jo Amalek ki Kanaan kadi bed Lubanga onongo ogengogi ni pe gucit ka lweny. (Wel 14:41-45) Mwaki mapol i nge lweny meno, Kabaka Yocia ma obedo lagenni orune ka tugo lweny labongo cwak pa Lubanga ma oweko kwone orweny.—2 Tekwaro 35:20-24.\n^ para. 8 Jo Icrael pe gumiyo lok me kuc bot jo Kanaan ma onongo gitye ka lweny i komgi-ni. Pingo? Pien onongo kimiyo mwaki 400 kulu bot jo Kanaan wek gulok yo me kwogi. I kare ma jo Icrael gibino ka lweny i komgi, onongo dong tek adada bot jo Kanaan me loko yo me kwogi marac-ci. (Acakki 15:13-16) Pi meno, onongo myero kijwergi woko matwal. Ento, jo Kanaan mogo ma guloko yo me kwogi gubwot oweko pe kinekogi.—Yocwa 6:25; 9:3-27.\nKadi bed ni Lubanga olwenyo i kom Lukanaan, en pe oneko jo mogo calo Rakab ki jo me pacone


Jon 3 ACO85 - Ceŋ tye dano mo i kin Luparicayo ma nyiŋe - Bible Search\nYecu gin ki Nikodemo\n1Ceŋ tye dano mo i kin Luparicayo ma nyiŋe Nikodemo, ma en ŋat acel i kin jo madito me Judaya. 2En obino bot Yecu dyewor, owacce ni, “Lapwony, waŋeyo ni in lapwony ma ia ki bot Lubaŋa; pien pe tye ŋatti mo ma twero tiyo lanyut meno ma in itiyo, ka Lubaŋa pe tye kwede.” 3Yecu odokke iye ni, “Adada awacci ni, dano ka pe ginywale tyen me aryo pe twero neno ker pa Lubaŋa.” 4Nikodemo openye ni, “Dano gitwero nywale niŋniŋ ka doŋ oti? Twero donyo doki i ot nyodo pa minne tyen me aryo, ci ginywale?” 5Yecu odok iye ni, “Adada awacci ni, dano ka pe ginywale ki pii ki Cwiny, pe twero donyo i ker pa Lubaŋa. 6Ma ginywale ki kom en kom, ma ginywale ki Cwiny en cwiny. 7Pe iŋur pien awacci ni, ‘Myero ginywalwu tyen me aryo.’* 8Yamo kodo dok ka ma en mito; iwinyo dwane, ento pe iŋeyo ka ma oa iye, nyo ka ma dok iye; dano ducu ma ginywale ki Cwiny tye kameno.”\n9Nikodemo openye ni, “Man twero timme niŋniŋ?” 10Yecu odokke iye ni, “In lapwony pa Icrael, pe iŋeyo lok man? 11Adada awacci ni, wan waloko i kom gin ma waŋeyo, wabedo caden i kom gin ma waneno, ento wun pe wuye lok ma watito botwu. 12Ka attitiwu lok me lobo, wun pe wuye, wubiye niŋniŋ ka atittiwu lok me polo? 13Pe tye ŋat mo ma yam oito i wi polo, kono en ma ceŋ olor piny nia ki i polo, en aye Wod pa dano, ma bedo i polo. 14-Kit macalo Moses yam otiŋo twol malo i tim-mi, Wod pa dano bene myero gitiŋe malo kumeno, 15wek dano ducu ma ye en olim kwo ma pe tum.”\n16Pien Lubaŋa con omaro lobo kumeno, omiyo iye Wode acel keken, wek dano ducu ma ye en owek to, ento obed ki kwo ma pe tum. 17Lubaŋa pe ooro Wode i lobo ni oŋol kop i kom lobo, ento wek lobo olarre pi en. 18Ŋat ma ye en pe doŋ giŋolo kop i kome, ento ŋat ma pe ye en, doŋ giŋolo kop oloye con; pien pe oye nyiŋ Wod acel keken pa Lubaŋa. 19Ŋolo kop tye kit man, ceŋ con obino i lobo, ento dano gumaro piny macol makato ceŋ, pien timgi rac. 20Pien dano ducu ma timo gin marac dag ceŋ, pe bino i ceŋ, wek timme pe onen ka maleŋ. 21Ento ŋat ma timo gin me ada bino i ceŋ, wek ticce onen ka maleŋ, ni en tiyo i Lubaŋa.\nEn myero omedde, an myero adok piny\n22Ka man otum, Yecu ocito i lobo Judaya kacel ki lupwonnyene; obedo kwedgi kunnu kun batija dano. 23Jon bene onoŋo tye ka batija dano i Ainon, cok ki Calim; pien pii onoŋo dwoŋ kunnu, dano gubino, en obatijagi. 24-Onoŋo peya gitweyo Jon i mabuc. 25Pyem ocakke i kin lupwonnye mogo pa Jon ki Lajudaya mo i kom lok me lonnye. 26Gubino bot Jon, guwacce ni, “Lapwony, ŋat ma ceŋ itye kwede loka Jordan, ma ceŋ ibolo lok me caden i kome-ni, nen, en tye ka batija dano, jo ducu gibino bote.” 27Jon odok iye ni, “Dano pe twero noŋo gin mo pire kene, ka pe gimiye nia ki i polo. 28-Wun kikomwu onoŋo wubedo cadenna ni yam atito ni, ‘An pe a Kricito ma Lubaŋa oyero ento giora akwoŋo nyime’. 29Ŋat ma cuŋ i ŋet nyako aye lanyom; larem lanyom ma cuŋ i ŋete kun winye, cwinye bedo yom twatwal pi winyo dwan lanyom; pi meno an bene cwinya yom kakare. 30En myero omedde, ento an myero adok piny.”\nŊat ma oa i polo\n31Ŋat ma oa ki malo loyo ducu; ŋat ma oa i lobo en dano me lobo, loko lok me lobo; ŋat ma oa i polo loyo ducu. 32En bedo caden i kom gin ma oneno ki i kom gin ma owinyo, ento pe tye ŋat mo ma ye lok ma en otito. 33Ŋat ma ye lokke, nyuto tamme ni, Lubaŋa en me ada. 34Ŋat ma Lubaŋa ooro loko lok pa Lubaŋa, pien Lubaŋa pe miyo Cwiny kun pimo apima. 35-Won omaro Wod, ci omiyo jami ducu i ciŋe. 36Dano ma ye Wod tye ki kwo ma pe tum; ŋat ma pe winyo dog Wod, pe bineno kwo, ento kiniga pa Lubaŋa bedo i kome.


Jo Roma 15 ACO85 - Wan jo ma watek myero wakonyu jo - Bible Search\nJo Roma 14 Jo Roma 16\nJo Roma 15\nTam pi dano lawoti pe itam piri keni\n1Wan jo ma watek myero wakonyu jo magoro i gin ma loyogi, ento pe watamu pi yomo cwinywa kekenwa. 2Ŋat acel acel i kinwa myero oyom cwiny dano lawote, me konye, wek odoŋ i niyene. 3-Pien Kricito yam pe oyomo cwinye kekene, ento obedo kit macalo yam gicoyo ni, “Yet pa jo ma giyeti kwede doŋ opoto i koma.” 4Gin ducu ma yam gicoyo i kare macon ca onoŋo gicoyo me pwonyowa, wek wacir can, dok bene owek wabed ki gen pi lok me cuko cwiny ma wakwano i ginacoya. 5Wucir can ki cuko cwiny ma a ki bot Lubaŋa; myero en omi wubed ki niaŋ maber i kinwu kekenwu, kun wulubo kit pa Kricito Yecu, 6wek wuribbe ka pako Lubaŋa Won Rwotwa Yecu Kricito ki dwan acel.\n7Wujolle kekenwu, kit macalo Kricito yam doŋ ojolowu kwede, pi deyo pa Lubaŋa. 8Atittiwu ni, Kricito yam olokke odoko latic ma okonyo Lujudaya, pi nyuto ni Lubaŋa loko lok ada, kun bene cobo gin ma yam Lubaŋa ocikke iye bot kwarowa macon, 9-dok pi miyo Lurok gubed ka pako Lubaŋa pi kicane, kit macalo yam gicoyo ni,\n“Pi meno abikori i kin Lurok,\ndok abiwero wer me pako nyiŋi.” 10-Dok yam bene owaco ni,\n“Wun Lurok, wubed ki yomcwiny\nkacel ki jone”; 11-dok ni,\n“Wupak Rwot, wun Lurok ducu,\nwek lwak me rok ducu gupake.” 12-Icaya bene yam owaco ni,\n“Lakwar Yece bibino,\nen bibino ka loyo Lurok;\nLurok bene gibigeno en.”\n13Lubaŋa ma miyo dano ducu bedo ki gen myero omi yomcwiny ducu ki kuc opoŋ i iwu pi niyewu i kome, wek genwu obed ka medde ameda pi tek pa Cwiny Maleŋ.\nLok me kwena maber ma gimiyo Paulo otero bot Lurok\n14Aŋeyo atir ni wun jo mabeco twatwal, wutye ki ŋec muromo, dok bene wutwero pwonnye giwu kekenwu. 15Ento doŋ atyeko coyo botwu lok mogo ki tekcwiny madit, kombeddi amito apo wiwu iye. Atimo meno pi mot ma Lubaŋa omiya, 16me bedo latic pa Kricito Yecu bot Lurok. Atye ka tic macalo ajwaka pa Lubaŋa kun bene atito lok me kwena maber ma oa ki bot Lubaŋa, wek omi Lurok gubed calo gitum ma gityero ma Lubaŋa pwoyo, ma Cwiny Maleŋ doŋ olonyo woko odoko maleŋ. 17Atye ki tyen lok ma miyo awakke i Kricito Yecu pi ticca ma atye ka tiyone pi Lubaŋa. 18Pe abiette ka loko lok mo mukene, ento kono pi gin ma Kricito otiyo pi kelo lurok i te locce keken, kun tiyo kacel kweda i lok ki i tic, 19pi teko ma onen i kom lanyut mogo ki taŋo mogo, pi tek pa Cwiny Maleŋ. Meno omiyo doŋ atyeko tito lok me kwena maber i kom Kricito atika, cakke ki i Jerucalem, wok kwede wa i Illiriko; 20pien onoŋo aketo cwinya me tito lok me kwena maber ka ma yam dano peya guwinyo nyiŋ Kricito, wek omi pe aket gedo i wi guti ma yam doŋ ŋat mukene ocako gero iye mere, 21-ento wek obed kit macalo gicoyo ni,\n“Jo ma yam peya gitito botgi lok i\nkome doŋ gibinene,\njo ma yam peya guwinyo pire gibiniaŋ\nPaulo tye ka yubbe me wot i Roma\n22-Man aye gin ma obedo ka geŋa tyen mapol me bino botwu. 23Ento kombeddi doŋ pe atye ki ka tic mo kany, dok bene onoŋo doŋ abedo ka mito pi mwaka mapol ni abin botwu. 24Ageno ni abinenowu ka awok ki kunnu ma noŋo akato acito i Cipein, ageno bene ni wubikonya i wotta me cito kunnu lacen, ma noŋo koŋ ari botwu pi kare manoknok. 25-Ento kombeddi pud koŋ acito i Jerucalem pi tero jami me kony bot jo pa Lubaŋa. 26Pien jo pa Lubaŋa ma gitye i Makedonia ki Akaya doŋ gumoko tamgi me jogo lim me konyo jo pa Lubaŋa ma gitye i Jerucalem ma can omakogi. 27-Gumoko tamgi kit meno, ento gitye bene ki banya bot jo Jerucalem, pien ka Lurok ginywako gamo mot me Cwiny kacel ki Lujudaya, myero gin bene gukony Lujudaya ki jami ma mitte me gwoko kom. 28Ka doŋ meno otum, ma noŋo doŋ atyeko miyo botgi gin ma gijogo pigi, ci abiwok ki botwu ka doŋ akato acito i Cipein. 29Aŋeyo ni ka ao botwu noŋo abino ki gum madit ma oa ki bot Kricito.\n30Abako doga botwu utmegina, pi Rwotwa Yecu Kricito ki pi mar pa Cwiny Maleŋ, wuket tek wuribbe kacel i legawu pira bot Lubaŋa, 31wek abwot woko ki bot jo ma pe guye Kricito ma gitye i Judaya, dok bene wek omi jo pa Lubaŋa ma gitye i Jerucalem gupwo tic ma acito ka tiyone kunnu. 32Pi meno ka Lubaŋa oye wek abin botwu ki yomcwiny madwoŋ, ci koŋ aywe bene kacel kwedwu. 33Lubaŋa won kuc obed kwedwu ducu. Amen.


Ododo me Baibul Kuro i Jerucalem - Kabedo me Intanet pa Lucaden pa Jehovah\nJO MA tye kany-nyi aye lulub kor Yecu. Gin guwinyo doge ci gubedo i Jerucalem. Dok i kare ma gitye kacel ka kurone, twon woo mo malongo adada oromo ot woko. Onongo winnye calo yamo ma tye ka kodo matek. Ci leb mac ocako nyutte i wi lupwonnye ducu ki acel acel. Itye ka neno mac i wi gin ducu ki acel acel? Man ducu te lokke ningo?\nMan tango! Yecu odok cen i polo bot Wonne, dong en tye ka oonyo cwiny maleng pa Lubanga i kom lulub kore. In ingeyo gin ma cwiny man omiyo gin otimo? Gin ducu gucako loko leb mapatpat.\nJo mapol i Jerucalem guwinyo woo ma winye calo yamo ma kodo matek, ci gubino me ngeyo gin ma tye ka timme. Jo mogo ma gua ki i lobo mukene gubino kany pi karama pa Luicrael me Pentekote. Kit ma welle magi gunongo gin me aura kwede! Gin guwinyo lupwonnye ka giloko i leb tugi pi jami mabeco me aura ma Lubanga otimo.\nWelle-ni guwaco ni: ‘Jo magi ducu gin Lugalilaya. Ocakke dok nining, ni gitwero loko leb magi mapatpat me lobe ma wan wa a ki iye?’\nPetero kombeddi dong oa malo me tito botgi. En omedo dwane malo ci otito bot lwak kit ma kineko Yecu kwede ki ni Jehovah ocero en woko ki i to. Petero owaco ni: ‘Kombeddi Yecu tye i polo i nget Lubanga yo tung acuc. Dok en oonyo cwiny maleng ma kiciko pire-ni. Man aye gin mumiyo wuneno dok wuwinyo tango magi.’\nDong i kare ma Petero owaco lok magi, pol dano cwinygi oton pi gin ma kitimo i kom Yecu. Gin gupenyo ni: ‘Wan omyero watim ango?’ Petero otito botgi ni: ‘Mitte ni myero wulok kit me kwowu ci wunong batija.’ Pi meno i nino meno kikome cokcok dano 3,000 gunongo batija ci gudoko lulub kor Yecu.\nTic pa Lukwena 2:1-47.\nKit ma ginyuto i cal-li, ngo ma otimme bot jo ma lubo kor Yecu i kare ma gubedo ka kuro ngo ma tye ki i Jerucalem?\nGin ango me aura ma welle ma gubino i Jerucalem gunongo?\nGin ango ma Petero otito bot lwak?\nDano guwinyo nining i nge winyo lok pa Petero, dok en otito botgi me timo gin ango?\nJo adi ma gunongo batija i Pentekote me mwaka 33 K.M.?\nKwan Tic pa Lukwena 2:1-47.\nLok pa Petero ma nonge i Tic pa Lukwena 2:23, 36 nyuto nining ni Lujudaya olu gunywako ali me to pa Yecu? (1 Tec. 2:14, 15)\nPetero onyuto lanen maber i longo lok kun nongo itiyo ki Ginacoya nining? (Tic 2:16, 17, 29, 31, 36, 39; Kol. 4:6)\nPetero otiyo ki "lagony me ker me polo,” me acel ma Yecu ociko me miye nining? (Tic 2:14, 22-24, 37, 38; Mat. 16:19)


Ejekiel 27 ACO85 - Rwot oloko kweda. Owacci, “Wod pa - Bible Search\nEjekiel 26 Ejekiel 28\nWer lyel ma dano guwero gukoko ki Turo\n1Rwot oloko kweda. 2Owacci, “Wod pa dano, kombeddi cak wer lyel 3kun ikok kwede pi Turo, ma en gaŋ ma ocuŋ i dog nam, dok bene lacat-wil ki jo ducu ma gibedo i waŋwat mapatpat ma orumo dog nam. Tit ki Turo ni Rwot Lubaŋa owaco kuman ni,\n“In Turo, onoŋo iwaco ni,\n‘An aber anen mwonya mada.’\n4Waŋ apokki loboni ducu tye wa i cwiny dye nam madit;\njo ma gugeri gugeri woko maber ma inen mwonya ada calo mel.\n5Gupayo bao me apeta mapol ki i kom yat odwon ma gukelo ki i got Cenir.\nGutoŋo bene yat cedar ki i Lebanon\nci guyubo ki yat me yaro boŋo mel wek yamo okuti.\n6Gutoŋo kworo me Bacan\nci guyubo pol me cero yeyani;\ngipeto dye kabedoni ki bao me yadi mabeco\nma gikelo ki i lobo Caiprac,\nkun gidero woko bene ki lak lyec.\n7Boŋo me ayara malo i wi yat me mel\nobedo boŋo camanini ma gidero\nmaberre ma gikelo ki i Ejipt,\ngitwero neno ki cen ci giŋeyo oyotoyot.\nKemani giyubo ki boŋo maberre,\nboŋo ma obedo bulu ki lamar lamar,\nma gikelo ki i cula nam me Elica.\n8Jo ma gibedo i Cidon ki i Arvad\ngin aye gubedo lucer yeyani.\nJoni ma gikwiri aye gubedo ludwo mel.\n9Ludoŋo me Gebal ki jone ma gikwiri onoŋo bene gibedo i kin joni,\nma giyubo mel me wot i nam;\nmel ducu me nam ki jo ma dwoyogi gubedo i kin joni,\ngubedo ka cat i dukanni.\n10“Askari ma gua ki i Percia, Lud ki Put onoŋo gitye i dul monnyi macalo lulwennyi; guŋabo kwot ki otaŋ-wic i gaŋ monnyi. Gin bene aye ma gumiyi deyo. 11Jo Arvad ki monygi guito i kom celli doŋ gurumo woko, ki jo Gamad guito malo i wi lubeleni ducu. Guŋabo kwotgi i kom cel gurumo kwede woko. Gin aye ma gumiyo inen maber ma mwonya twatwal-li.\n12“Ibedo ka cato wil i lobo Tarcic kun igamo ryal, nyonyo koc ki racac ma gimiyi pi wilo jamini mabeco madwoŋ ata. 13Jo Javan, Tubal, ki Mecek gubedo ka cato wil ki joni kun gimiyo danogi ki jami mola-gu giloko ki jami ma joni gicato. 14Joni gucato jamigi woko kun giloko ki aguragura me tiŋo yec, ki aguragura ma giŋweco kwedgi i lweny, ki kana-gu ma gikelogi ki i Bet-togarma. 15Jo Rodec bene gubedo ka cato wil ki joni; lobo mapol me dog nam gudoko cukki, ka ma joni giwilo iye lak lyec mapol ki poi kun gi loko ki jamigi. 16Jo Edom bene gubedo ka cato wil ki joni pi jamini madwoŋ-gu; gubedo ka lokogi ki emeradi ma en kidi me wel madwoŋ, boŋo ma lamar lamar, ki boŋŋi ma gidero komgi maber, boŋo camanini maberre, ki tiko makwar me wel. 17Jo Juda ki jo ma i lobo Icrael gubedo ka cato wil ki joni; guloko jamigi ki ŋano, nyig jeituni, ki nyig oduro me wi mwaka, moo kic, moo mukene-gu ki yat ma ŋwece kur. 18Jo Damaciko gubedo ka cato wil ki joni pi jamigi madwoŋ-gu, pi lwak lonyoni mapatpatti oweko gumini kono vino ma gikelo ki i Kelbon, ki yer romi matarre, 19ki kono yino ma gikelo ki i Ujal, gukelo ki jamini mabeco-gu; nyonyo ma giteto, kacia ki lum ma ŋwece kur guloko woko ki jami acatani. 20Jo Dedan gubedo ka cato wil ki joni kun gimiyo bot joni boŋŋi ma gitweyo i ŋe kana me bedo pa dano. 21Jo Arab ki rwodi ducu me Kedar yam gubedo jo ma yomo cwinyi mada pi cato boti litino romi ki nyogi romi ki dyegi-gu, i kare ma gubedo ka cato wil kwedi. 22Lucat-wil me Ceba ki Raama bene uibedo ka cato wil kwedi; gumiyo boti cit aŋwece ducu mapatpat mabeco makato ducu, ki kidi me wel-gu ki jabu, kun giloko ki jamini. 23Jo Karan, Kane, Eden, Acur, ki Ki lmad bene gubedo ka cato wil kwedi. 24Jo magi gubedo ka cato wil kwedi pi boŋŋi mabeco adada, ki pi boŋŋi ma bulu ki ma gikwoyo ki ciŋ ma gidero komgi woko maber, ki kapet ma gidero ki raŋi mapatpat, ma gitweyo woko matek likiŋ ki tol; gubedo ka cato wil boti pi jami meno. 25-Mel me Tarcic obedo ka wot kun tiŋo jami acatani.\n“Ilokke doŋ idoko calo mel ma tye i dye nam\nma gicano jami mapek opoŋo woko ligwik.\n26Ludwo melli guteri woko wa ka mabor i dye nam.\nDoŋ yamo ma a yo tuŋ wokceŋ\nokodo omiyo melli otur woko wa i cwiny dye nam.\n27Lonyoni ducu, jami acatani ducu,\nlutic i mel ki ludwo mel,\nlumwon waŋ bao ka ma bao okubbe iye ki wadi,\nki lucat-willi ma pigi tego,\naskarini ducu ma gin lu lweny ma gitye i mel,\ngin ducu ki dul monnyi ma gitye i dye joni,\ngumwony woko libuc i cwiny dye nam\ni kare ma melli otur woko-ni.\n28I kare ma koko pa ludwo mel owinnye,\nlobo ma cokcok kenyo ducu guyeŋŋe.\n29Wegi pol yeya gukatti woko ki mel\nkun gumako pol me cero yeya ciŋgi.\nLutic i mel ki ludwo mel ducu ma woto i nam\ngucuŋ i wi tura i dog nam.\n30Gin gidaŋŋe ki koko matek piri,\nkun gikok ma cwinygi kec adada.\nGionyo putu i wigi\nkun giŋenne bene i buru pi cwercwiny.\n31Gilyelo wigi doŋ maleŋ piri,\ndok giruko boŋo cola me kumo,\ngikok kwede piri ma cwinygi ton,\nkun bene gikumo ma cwinygi kec.\n32Ka gikok ci giwero wer lyel piri gikok piri kun giwacci,\n‘Aŋa ma gitwero poro ki Turo,\nma gijwero oliŋ woko i dye nammi?\n33Ka yam ikelo jami acatani ki bot jo ma tye loka nam,\nnoŋo ico bo miti pa jo me rok ducu.\nLuker ducu me lobo gudoko lulonyo\nki lonyoni ki lwak jami acatani madwoŋ-gu.\n34Kombeddi doŋ mel otur woko i dye nam,\ni dye pii ka matut atika;\njami acatam ki jo ducu ma gitiyo i mel\ngumwony woko i nam libuc kacel kwedi.\n35Dano ducu ma gibedo i lobo ma orumo dog nam\ngubedo ki ur madit mada pi can\nman ma opoto i komi-ni;\nlukergi doŋ gudoko lwor twatwal,\nwangi olwal woko pi lworo.\n36Lucat-wil ma gitye i kin lwak gujwat piri mada;\ndoŋ io i agikki ma kelo lworo adada,\ndoŋ ibirwenyo woko matwal ma pe dok ibinen.’ ”


Jo Ibru 4 ACO85 - Pi meno cikke me donyo i yweyo pa - Bible Search\nJo Ibru 3 Jo Ibru 5\nJo Ibru 4\n1Pi meno cikke me donyo i yweyo pa Lubaŋa pud tye, ento myero wabedu ma lwor, wek ŋat mo i kinwu pe ginoŋ ni opoto woko me o iye. 2Wan doŋ wawinyo lok me kwena maber bene calo gin, ento lok me kwena ma gin guwinyo pe okonyogi, pien pe orwatte ki niyegi. 3-Wan jo ma waye aye wabidonyo i yweyo meno ma yam en oloko pire ni,\n“Macalo yam akwoŋo ki kiniga,\n‘Gin pe bidonyo i yweyo bota,’” kadi bed ticce onoŋo yam otum woko cakke i acakki piny. 4-Pien tye ka mo ka ma yam en oloko i kom nino me abiro ni meno, “Lubaŋa oywe i nino me abiro ki i kom ticce ducu.” 5-Ka dok kany en bene oloko ni,\n“Gin pe bidonyo i yweyo bota.” 6Kit meno yo pud tye twolo wek jo mogo gudony iye. Jo ma yam gikwoŋo tito botgi lok me kwena maber pe gudonyo, pien gin gukwero bedo ki winy. 7-En dok oketo nino mukene ma gilwoŋo ni, “Tin,” kun olok lacen ki i dog Daudi ma doŋ onoŋo okato kare malac ata, i lok ma nene waloko pire, ni,\n“Ka wuwinyo dwane tin,\npe wumi cwinywu obed nwaŋ.”\n8-Pien ka kono yam Yocwa omiyogi yweyo, kono Lubaŋa pe oloko lacen pi nino mukene. 9Pi meno, yweyo me cabit pud tye pi jo pa Lubaŋa; 10-pien ŋat ma doŋ odonyo i yweyo bot Lubaŋa noŋo doŋ oywe woko ki i ticce, calo Lubaŋa ma yam oywe woko ki i ticce-ni.\n11Doŋ pi man, myero wayelle me donyo i yweyo meno, wek omi ŋat mo pe dok opot woko pi kwero bedo ki winy calo gin. 12Pien lok pa Lubaŋa obedo gin makwo, dok tiyo matek, bit bene kato pala lucwan ma lebe bit ryoryo woko. Lok meno tuco iwa pil, tuc tuŋcel ka ma tipo ki cwiny gurwatte iye, nyo ka ma waŋ mwot orwatte iye ki moo ma i i cogo, kun poko par ki tam mabecone ki maracone ma tye i i dano. 13Pe tye gin mo mukanne ki bot Lubaŋa ma en pe neno, jami ducu ma en oketo odurre woko ka maleŋ i waŋe, en aye ŋat ma biŋiyo kwowa.\nYecu en ajwaka madit\n14Kit macalo doŋ watye ki ajwaka madit twatwal ma doŋ otyeko donyo i polo, en Yecu, Wod pa Lubaŋa, pi meno myero wamok matek i niye ma watuco. 15Pien ajwaka madit ma watye kwede pe obedo ŋat ma pe winyo arem kacel kwedwa pi gorowa, pien en bene Catan yam obite i yo ducu calo wan, ento en pe omedo ki timo bal mo. 16Iyo, wan myero doŋ wanyiku cok i nyim komker pa Lubaŋa ki tekcwiny, ka ma kica tye iye, wek otimwa kica, wanoŋ bene kica ma konyowa i kare ma mitte.


2 Tekwaro 31 ACO85 - Ka man otum, jo Icrael ducu ma - Bible Search\n2 Tekwaro 30 2 Tekwaro 32\n2 Tekwaro 31\n1Ka man otum, jo Icrael ducu ma onoŋo gitye gucito i gaŋi ducu ma i Juda gucako ŋido wir jogi woko i dul matitino, gutoŋo yadi ducu ma yam gicomo pi woro jok ma dako ma gilwoŋo Acera, ki waŋ jogi ma i wi godi kacel ki keno tyer ducu ma gunoŋo i Juda, Benjamin, Epraim ki Manace, nio ka gubologi woko ducu. Lacen lwak jo Icrael ducu gucako dok i gaŋigi, kun dano acel acel odok i pacone kikome.\nPok pa Kejekia bot ajwagi ki Lulevi\n2Kejekia ocako keto ajwagi ki Lulevi i dul ticgi, oketogi i dul ki dul, ŋat acel acel macalo ticce tye, ma gin ajwagi ki Lulevi ticgi obedo me tyero gitum awaŋa ki gityer lakwecwiny, kun gitiyo bene i dog gaŋ mapatpat me ot pa Rwot pi miyo pwoc ki pak. 3-Jami ma kabaka okwanyo me amiya ki i kom jamine kikome obedo pi gitum awaŋa-gu: gitum awaŋa me odiko ki me otyeno, ki gitum awaŋa pi cabit-gu, por dwe, ki pi nino madito ma giciko, ma gilubo kit macalo gicoyo i cik pa Rwot. 4-En bene ociko lwak ducu ma gibedo i Jerucalem ni gumi dul ma giciko me amiya bot ajwagi ki Lulevi, wek gumi kwogi me tiyo ticgi kun gilubo cik pa Rwot. 5Cutcut ma cik man oket oromo i lobo ducu, ci jo Icrael gucako miyo jami mapol ata, bel me wi mwaka, kono yino, moo, moo kic ki kit jami mukene ducu ma guceko i pottigi; dok gukelo acel me apar me jami acel acel madwoŋ makato. 6Lwak jo Icrael ki jo Juda ma gibedo i gaŋi me Juda bene gukelo acel me apar me dyaŋi ki romi, ki jami mukene ma gityeko dyerogi bot Rwot Lubaŋagi, ci gubakogi lipim i odur mapol. 7Gucako pano jami magi i odur ki odur i dwe me adek, ci gutyeko paŋogi i dwe me abiro. 8Ka Kejekia ki rwodi gubino guneno odur me jami ma gipaŋo, ci gupwoyo Rwot kacel ki lwakke jo Icrael. 9Kejekia openyo ajwagi ki Lulevi pi odur magi. 10Ci Ajaria ajwaka madit, ma en dano me ot pa Jadok, odokke iye ni, “Nia ma lwak gucako kelo jami me motgi i ot pa Rwot pe tye gin mo ma orem; wabedo ka camo cam muromo dok mudoŋŋe obedo pol ata; pien Rwot omiyo gum ki jone, en aye meno mumiyo watye ki lwak cam man ducu mudoŋ.”\n11Kejekia dok ocikogi ni guyub kicika mogo i ot-pa Rwot; ci cut giyubo. 12Lwak gukelo gityer me motgi, acel me apar ki jami ma gidyero, ducu gukelo ki cwinygi ducu. Rwot madit ma loyo wigi obedo Konania ma en Lalevi, ki ominne Cimei obedo ŋat ma lube, 13kun giketo Jekiel, Ajajia, Nakat, Acael, Jerimot, Jojabad, Eliel, Icmakia, Makat, ki Benaya me bedo lunen-tic pi konyo Konania ki ominne Cimei. Jo magi kabaka Kejekia ki Ajaria ma en ladit ma loyo tic i ot pa Lubaŋa en aye guyerogi. 14Kore ma wod pa Imla ma Lalevi giketo en lagwok dog gaŋ ma yo tuŋ wokceŋ; en ticce obedo me loyo gityer ma ic pwoyo bot Lubaŋa, me poko tyer ma gimiyo bot Rwot ki gityer maleŋ makato. 15Eden, Miniamin, Yecwa, Cemaya, Amaria ki Cekania aye gubedo ka konyo en ki gen madit i gaŋi pa ajwagi, pi poko dul jami bot utmegigi, jo muteggi ki-jo matino ducu ma romrom kun lubo dul ticgi, 16pe lu bo kit ma gicoyogi i buk me tekwaro. Gipoko bot co ma ditogi romo pyeradek dok kwede malo, jo ducu ma gidonyo i ot pa Rwot kit macalo tic me nino acel acel tye kwede, ma gitiyo tic ma lubo dog ticgi ki dul ticgi. 17Gicoyo ajwagi kun lubo dog odi pa kwarogi; ento Lulevi cakke i kom dano ma ditte mwaka pyeraryo dok kwede malo olu bo dog tic megi ki dul ticgi. 18Gicoyo ajwagi kacel ki jo ducu ma tye botgi, mongi, awobe, ki anyiragi, ki lwakgi ducu; pien onoŋo gubedo lugen kun gigwokke kengi pi bedo maleŋ. 19Doŋ pi likwayo pa Aron, ajwagi ma onoŋo gibedo i lobo ma orumo gaŋigi, giyero nyiŋ co mogo ki i gaŋigi acel acel bene me poko dul jami mogo bot laco acel acel ma i kin ajwagi, ki bot dano acel acel ma i kin Lulevi ma gityeko coyo en.\n20Kejekia otiyo ticce kit meno oromo i lobo Juda ducu; en obedo ka tiyo gin maber, ma nen atir ki ma nyuto gen i nyim Rwot Lubaŋane. 21Kit tic acel acel ma en obedo ka tiyone ma mako tic i ot pa Lubaŋa ma lubo cik ki gin ma giciko ducu, otiyo ki cwinye ducu, dok obedo ka yenyo Lubaŋane; ticce owoto maber twatwal.


Dano Bicer Woko!\nKWAN I LEB Abbey Abkhaz Abui Acholi Afrikaans Aja Akha Albanian Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English (Leb Muno) Estonian Ewe Fante Fijian Finnish Finnish Sign Language Fon French Futuna (East) Ga Galician German Gitonga Gokana Grik Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Ivorian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khakass Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lenje Lhukonzo Lingala Lithuanian Lomwe Lovari Luganda Lugbara Lunda Luo Luvale Macua Makhuwa-Meetto Malagasy Malay Malayalam Malaysian Sign Language Maltese Mam Mambwe-Lungu Manyawa Mapudungun Marathi Mauritian Creole Maya Mazahua Mbunda Mende Meru Mexican Sign Language Mixe Mizo Mongolian Moore Myanmar Myanmar Sign Language Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romanian Romanian Sign Language Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Tagalog Tahitian Tajiki Talian Tamil Tandroy Tankarana Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Tshiluba Tshwa Tsonga Turkish Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Vezo Vietnamese Vietnamese Sign Language Wallisian Waray-Waray Welsh Wichi Wolaita Yacouba Yoruba Zande Zapotec (Lachiguiri) Zulu\nDUL ME ABIRO\n1-3. Wan ducu kitweyowa i buc mene, dok Jehovah bigonyowa ki iye nining?\nGO KONG ni kitweyi i buc pi kare me kwoni lung pi bal mo ma pe itimo. Pe itye ki gen mo ni kibigonyi. Gen mo me anyim dong pe piri, dok pe tye gin mo ma itwero timone. Ma wi pud ocung woko, iniang ni dano mo tye ki twero me gonyi, dok en ocikke me konyi! Ibiwinyo nining?\n2 Wan ducu watye mabuc pa to. Kadi watim ngo, pe watwero bwot ki iye. Ento Jehovah tye ki teko me gonyowa ki i to. Dok en ocikke ni “lakwor ma gibityeko woko me agikki en aye to.”—1 Jo Korint 15:26.\n3 Tam kong kit ma ibiwinyo agonya kwede ka par i kom to dong peke! Jehovah pe bijwayo to keken. En bene bidwoko cen jo ma yam guto wek gukwo odoco. Tam kong kit ma man bigudi kwede. En ocikke ni “jo ma yam dong guto woko” gibikwo doki. (Icaya 26:19) Man aye gin ma Baibul lwongo ni nicer.\nKA DANOWA ME AMARA OTO\n4. (a) Ngo ma twero kweyo cwinywa ka dano me otwa nyo laremwa mo oto? (b) Angagi ma gubedo lurem Yecu macok?\n4 Ka ngat mo me otwa nyo laremwa macok oto, arem ki cwercwiny ma wawinyo lit ma pe wacce. Komwa nyonge woko. Pe tye gin mo ma waromo timone me dwoko ngat meno cen i kwo. Ento Baibul miyo botwa kwe cwiny me ada. (Kwan 2 Jo Korint 1:3, 4.) Kong dong wanenu labol acel ma nyuto ni Jehovah gin ki Yecu gitye ki miti madit me dwoko cen jowa me amara ma dong guto woko. I kare ma Yecu onongo tye i lobo, en onongo maro limo Lajaro ki lumegine, Marita gin ki Maliam. Jo adek magi onongo gitye lurem Yecu macok. Baibul wacci: “Yecu yam maro Marita ki laminne ki Lajaro.” Ento, i nino mo acel, Lajaro oto woko.—Jon 11:3-5.\n5, 6. (a) Ngo ma Yecu otimo i kare ma en oneno jo gang pa Lajaro ki lureme gitye ka kumo? (b) Pingo ngeyo kit ma Yecu owinyo kwede i kom to kweyo cwinywa?\n5 Yecu ocito ka kweyo cwiny Marita gin ki Maliam. I kare ma Marita owinyo ni Yecu tye ka bino, en oa woko ki i boma me cito ka rwatte kwede i yo. Marita obedo ki yomcwiny me neno Yecu, ento owaco bote ni: “Rwot, kono nene itye kany, kono omera pe oto.” Marita otamo ni Yecu ogalle tutwal. I nge meno, Yecu oneno laminne Maliam tye ka koko. Neno cwer cwinygi ogudo cwinye, mumiyo en bene okok ki pig wange. (Jon 11:21, 33, 35) En owinyo arem malit ma bino calo adwogi me rwenyo danowa me amara i to.\n6 Ngeyo ni Yecu bene winyo kit ma wan wawinyo kwede i lok ma dok i kom to kweyo cwinywa. Kit pa Yecu rom aroma ki pa Wonne. (Jon 14:9) Jehovah tye ki teko me jwayo to woko matwal, dok meno aye gin ma en bitimo cokcok-ki.\n“LAJARO, KATTI WOKO!”\n7, 8. Pingo Marita onongo pe mito ni kikwany got woko ki i dog lyel pa Lajaro, ento ngo ma Yecu otimo?\n7 I kare ma Yecu oo ka ma kikano iye kom Lajaro, dog boro me lyel onongo kiloro ki got mapek. Yecu owacci: “Kwanyu got woko.” Ento Marita onongo pe mito ni kikwany got. Kom Lajaro onongo dong ori i lyel pi “nino angwen” kulu. (Jon 11:39) En onongo pe ngeyo gin ma Yecu mito timone pi omine.\nTam kong yomcwiny ma lupaco pa Lajaro ki lureme gubedo kwede i kare ma kicere!—Jon 11:38-44\n8 Yecu owaco bot Lajaro ni: “Katti woko!” Gin ma Marita ki Maliam guneno i ngeye obedo me ur. “En ma ceng oto-ni okatti woko, kun cinge ki tyene giriyo ki bongo.” (Jon 11:43, 44) Lajaro odwogo cen i kwo doki! En dok ocako kwo kacel ki jo me pacone ki lureme. Onongo gitwero gudo kome dok guloko kwede. Man pud dong obedo twon tango madit ya! Yecu ocero Lajaro woko.\n“LATIN ANYAKA, AWACCI NI, ‘A MALO!’”\n9, 10. (a) Anga ma omiyo Yecu teko me cero jo muto? (b) Pingo lok i kom jo ma kicerogi pire tek botwa?\n9 Yecu mono ocero dano ki teko mere kene? Pe. Ma peya en ocero Lajaro, Yecu olego bot Jehovah ni omine teko me cero Lajaro. (Kwan Jon 11:41, 42.) Lajaro pe obedo ngat acel keken ma kicero. Baibul tittiwa lok i kom anyaka me mwaka 12 ma kome obedo lit mada. Wonne Yairo onongo mito kony pi oyotoyot, dok obako doge bot Yecu ni ocang nyare. Anyaka meno onongo tye latinne acel keken. Ma en onongo pud tye ka lok ki Yecu, co mogo gubino ci guwacci: “Nyari dong oto woko, pud dok iyelo lapwony pingo? Ento Yecu owaco bot Yairo ni: “Pe ilwor, ye ayeya keken, ci en bicang.” En owoto ki Yairo wa i pacone. Ma dong gicok o i ode, Yecu oneno dok owinyo dano ka koko. Yecu owaccigi ni: “Wuwek koko obedi; pien nyako-ni pe oto, ento onino anina.” Won nyako-ni ki minne nen calo gubedo ka tamo tyen lok pa Yecu-ni. Yecu olego dano ducu ni gua woko ci otero won latin ki minne i ot ka ma kipyelo latin anyakagi iye. Yecu omako cing latin anyaka-ni ci owacce ni: “Latin anyaka, awacci ni, ‘A malo!’” Go kong yomcwiny ma lunyodone gubedo kwede i kare ma guneno latin anyakagi oa malo ci ocako wot! Yecu onongo ocero anyakagi woko. (Marako 5:22-24, 35-42; Luka 8:49-56) Cakke i nino meno, ka guneno anyakagi onongo wigi po i kom gin ma Jehovah otimo pigi kun tiyo ki Yecu. *\n10 Jo ma Yecu ocerogi-ni dok guto woko i nge kare mo. Ento lok ma wakwano i komgi pire tek pien miyowa gen me ada. Jehovah mito cero jo muto, dok bitimone.\nPWONY MA WANONGO KI I KOM KOP ME NICER\nLakwena Petero ocero Dorka, dako mo ma Lakricitayo.—Tic pa Lukwena 9:36-42\nElia ocero wod pa daa-to mo.—1 Luker 17:17-24\n11. Ngo ma Latitlok 9:5 pwonyowa i kom Lajaro?\n11 Baibul waco ka maleng ni “jo ma dong guto woko pe gingeyo gin mo.” Lok i kom Lajaro moko ni meno obedo lok ada. (Latitlok 9:5) Kit ma Yecu owaco kwede, obedo calo Lajaro onongo tye ka nino. (Jon 11:11) I kare ma en onongo tye i lyel, Lajaro onongo ‘pe ngeyo gin mo.’\n12. Wangeyo nining ni cer pa Lajaro otimme ada?\n12 I kare ma Yecu ocero Lajaro, dano mapol guneno. Kadi wa lumone pa Yecu gungeyo ni en otimo tango man. Lajaro onongo tye makwo, dok man omoko ka maleng ni en ocer ada. (Jon 11:47) Medo i kom meno, dano mapol gucito ka limo Lajaro, ci gucako ye ni Lubanga aye ooro Yecu. Lumone pa Yecu pe gumaro gin mutimme-ni, ci gugoyo pulan me neko Yecu ki Lajaro bene.—Jon 11:53; 12:9-11.\n13. Pingo watwero bedo labongo akalakala mo ni Jehovah bicero jo muto?\n13 Yecu owaco ni “jo ducu ma tye i lyel” gibicer woko. (Jon 5:28) Man te lokke ni jo ducu ma Jehovah wiye po i komgi bidwogo cen i kwo. Ento, wek Jehovah ocer ngat moni, wiye myero opo i kom jami ducu ma kwako ngat meno. En mono twero timo meno? Tam kong, tye lacer bilion mapol ata i dan polo. Ento Baibul waco ni Jehovah ngeyo nyinggi ki acel acel. (Kwan Icaya 40:26.) Ka wiye twero po i kom nying lakalatwe acel acel, ci ada wiye twero po i kom jami ducu ma dok i kom jo ma en bicerogi. Ma dong pire tek loyo, Jehovah ocweyo jami ducu, pi meno en tye ki teko me miyo dano kwo odoco.\n14, 15. Lok pa Yubu pwonyowa gin ango i kom nicer?\n14 Yubu, laco ma obedo lagen, onongo ye i kom nicer. En openyo ni: “Ka dano dong oto, pud dok bibedo kwo?” En owaco bot Jehovah ni: “Ka lacen ibilwonga, ci abigamo dogi; pira bibedo mitti mada, pien in aye iketo an.” Ada, Yubu onongo ngeyo ni Jehovah tye ka kuro kare ma en bicero iye jo muto.—Yubu 14:13-15.\n15 Gen me nicer miyo iwinyo nining? Itwero bedo ka pennye ni, ‘Wadina ki lurema ma dong guto woko-ni, mono kibicerogi bene?’ Kweyo cwinywa me ngeyo ni Jehovah tye ki miti madwong me cero jo muto. Kong dong wanenu gin ma Baibul waco i kom jo ma kibicerogi ki ka ma gibikwo iye.\n‘GIBIWINYO DWANE CI GIBIKATTI WOKO’\n16. Jo ma kibicerogi i wi lobo gibibedo ki kit kwo ango?\n16 I kare mukato angec, jo ma kicerogi gudwogo i lobo kany ci guribbe kacel ki jo me odigi ki luremgi. Man bene bitimme i anyim ento bibedo ber makato. Pingo? Pien jo ma gibidwogo i lobo kany gibibedo ki kare me kwo nakanaka labongo to doki. Dok gibikwo i lobo mapat ki man ma wakwo iye i kareni. Lweny, turo cik ki two bibedo pe.\n17. Angagi ma kibicerogi?\n17 Angagi ma kibicerogi? Yecu owacci ‘jo ducu ma tye i lyel biwinyo dwane ci gibikatti woko.’ (Jon 5:28, 29) Dok Niyabo 20:13 wacciwa ni: “Nam bene odwoko jo ma yam guto i iye-ni woko cen, To ki Lyel bene gumiyo jo muto ma yam tye botgi.” Ada, dano bilion mapol bikwo doki. Lakwena Paulo bene owacci “jo ma kitgi atir wa ki jo ma kitgi pe atir” gibicer. (Kwan Tic pa Lukwena 24:15.) Man te lokke ngo?\nI Paradic, jo muto gibicer ci gibiribbe ki danogi me amara\n18. Angagi ma gitye i kin “jo ma kitgi atir” ma kibicerogi?\n18 “Jo ma kitgi atir” kwako lutic pa Jehovah ma lugen ma gukwo con ma Yecu peya obino i lobo. Dano calo Nua, Abraim, Cara, Moses, Ruth, ki Esta kibicerogi me kwo i lobo kany. Itwero kwano lok i kom co ki mon magi i buk pa Jo Ibru cura 11. Ento lutic pa Jehovah ma lugen ma gito i karewa-ni kono? Gin bene gitye i kin “jo ma kitgi atir,” pi meno gibicerogi.\n19. Angagi ma gubedo “jo ma kitgi pe atir”? Jehovah bimiyo botgi kare me timo gin ango?\n19 “Jo ma kitgi pe atir” kwako dano bilion mapol ata ma pe gunongo kare me ngeyo Jehovah. Kadi bed dong guto woko, Jehovah wiye pe owil i komgi. En bicerogi, dok gibibedo ki kare me pwonyo lok i kome ki tic pire.\n20. Pingo pe kibicero dano ducu?\n20 Man mono tyen lokke ni dano ducu ma guto wa con gibicerogi? Pe. Yecu owacci jo mukene pe kibicerogi. (Luka 12:5) Anga ma bimoko ka kibicero ngat moni nyo pe? Jehovah aye obedo Langolkop me agikki, ento en bene omiyo twero bot Yecu me “bedo langolkop pa jo makwo ki jo muto.” (Tic pa Lukwena 10:42) Ngat mo keken ma kingolo kop i wiye ni kite rac dok pe ye loko kite pe kibicerone.—Nen Lok me Giko Buk Man 19.\nCER ME CITO I POLO\n21, 22. (a) Kit kom ango ma jo ma kibicerogi me kwo i polo bibedo kwede? (b) Anga ma okwongo cer me kwo i polo?\n21 Baibul bene tittiwa ni jo mukene bikwo i polo. Ka kicero ngat moni me kwo i polo, en pe bicer ki kom pa dano me lobo. Kibicere me kwo i polo kun kimiye kom me cwiny.\n22 Yecu obedo dano mukwongo ma kicero i yo man. (Jon 3:13) I yo nge nino adek ma kineke, Jehovah ocere woko. (Jabuli 16:10; Tic pa Lukwena 13:34, 35) Yecu pe kicere ki kom pa dano me lobo-ni. Lakwena Petero otito ni Yecu “yam gineko kome, ento gicere woko i cwiny.” (1 Petero 3:18) Yecu odoko kwo macalo cwec me cwiny matek adada! (1 Jo Korint 15:3-6) Ento Baibul wacci en onongo pe bibedo ngat me agikki ma bicer kit meno.\n23, 24. Angagi ma gubedo “romi manok” ma Yecu oloko i komgi-ni, dok welgi bibedo adi?\n23 Ma Yecu peya oto, en owaco bot lukwenane ma lugen ni: “Acito ka yubo ki wun kabedo.” (Jon 14:2) Man te lokke ni lulub kore mukene onongo kibicerogi me kwo i polo kacel kwede. Gin adi? Yecu owacci welgi bibedo manok, nyo “romi manok.” (Luka 12:32) Lakwena Jon omiyo welgi kikome i kare ma en oneno Yecu “ocung i wi got Cion [i polo]; onongo jo alip miya acel ki pyerangwen wiye angwen tye kacel kwede.”—Niyabo 14:1.\n24 Lukricitayo 144,000 magi kibicerogi awene? Baibul wacciwa ni meno onongo bitimme i kare ma nongo Kricito dong ocako loc i polo. (1 Jo Korint 15:23) Dong watye ka kwo i kare meno, dok pol pa jo 144, 000 magi dong kityeko cerogi woko me cito i polo. Jo manok i kingi ma pud gikwo i karewa-ni ka guto kicerogi cutcut ci gicito i polo. Ento, pol pa dano gire kibicerogi i kare me anyim me kwo i Paradic i lobo kany.\n25. Ngo ma wabipwonyone i dul ma lubo man?\n25 Cokcok-ki, Jehovah bigonyo dano ducu ki i buc me to dok to bibedo pe matwal! (Kwan Icaya 25:8.) Ento ngo ma jo ma gicito i polo gibitimone kunnu? Baibul tito ni gibiloc kacel ki Yecu i Ker me polo. Wabipwonyo lok i kom ker meno i dul ma lubo man.\n^ para. 9 I kabedo mukene, Baibul tittiwa lok i kom cer pa jo matino ki jo mutii, co ki mon, Luicrael ki jo ma pe Luicrael. Iromo kwano lok i komgi i 1 Luker 17:17-24; 2 Luker 4:32-37; 13:20, 21; Matayo 28:5-7; Luka 7:11-17; 8:40-56; Tic pa Lukwena 9:36-42; 20:7-12.\nLOK ADA ME 1: JEHOVAH BIKWANYO TO WOKO\n“Lakwor ma gibityeko woko me agikki en aye to.”—1 Jo Korint 15:26\nI yo ango ma Baibul miniwa kwe cwiny me ada ka ngat mo oto?\n2 Jo Korint 1:3, 4\nKa ngat mo me otwa nyo laremwa macok oto, komwa nyonge woko. Baibul miniwa kwe cwiny me ada.\nIcaya 25:8; 26:19\nJehovah tye ki teko me kwanyo to woko matwal. En bene bidwoko jo ma dong guto woko me kwo odoco.\nLOK ADA ME 2: WATWERO BEDO KI NIYE I KOM NICER\n“Latin anyaka, awacci ni, ‘A malo.’”—Marako 5:41\nPingo watwero bedo ki niye i kom nicer?\nYecu ocero Lajaro.\nMarako 5:22-24, 35-42\nYecu ocero latin anyaka mo matidi.\nJon 11:41, 42\nYecu ocero jo muto kun tiyo ki teko ma oa ki bot Jehovah.\nLucaden mapol guneno ka Yecu cero jo muto. Kadi wa lumone pa Yecu onongo gingeyo ni en twero cero jo muto.\nLOK ADA ME 3: JEHOVAH BICERO DANO BILION MAPOL ATA MA GUTO\n“Ka lacen ibilwonga, ci abigamo dogi; pira bibedo mitti mada, pien in aye iketo an.”—Yubu 14:13-15\nAngagi ma kibicerogi?\nJon 5:28, 29\nJo ducu ma Jehovah wiye po i komgi bicer.\nTic pa Lukwena 24:15\nGibicero jo ma kitgi atir ki jo ma kitgi pe atir.\nJehovah wiye twero po i kom nying lacer ki acel acel, pi meno en twero po i kom jami ducu ma dok i kom jo ma en bicerogi.\nLOK ADA ME 4: JO MUKENE KIBICEROGI ME KWO I POLO\n“Acito ka yubo ki wun kabedo.”—Jon 14:2\nAngagi ma kicerogi me kwo i polo?\nYecu obedo dano mukwongo ma kicero me kwo i polo.\nYecu owaco ni lupwonnyene manok keken aye kibicerogi me kwo i polo.\nJehovah oyero dano 144,000 me kwo i polo.\nNgo ma Timme i Nge To?\nKicoyo i Baibul lok kom dano aboro ma kicerogi. Ngo ma gin guwaco madok i kom kwo i nge to?\nJo pa Lubanga girom aroma ki jo ma gitye ka goyo pulan me dak i lobo mukene.


1 Camuel 9 ACO85 - Yam tye dano mo ma Labenjamin ma - Bible Search\n1 Camuel 8 1 Camuel 10\n1 Camuel 9\nCaulo orwatte ki Camuel\n1Yam tye dano mo ma Labenjamin ma nyiŋe Kic, wod pa Abiel, ma wod pa Jeror, wod pa Bekorat, wod pa Apia, ma Labenjamin, dano ma lalonyo. 2Onoŋo tye ki wode ma nyiŋe Caulo, awobi ma oputte ma mwonya, ma pe tye dano mo ma i kin jo Icrael ducu ma mwonya makato en; odoŋo mabor makato dano ducu cakke ki i wi gwoke dok kwede malo.\n3I kare mo megi kana pa Kic won Caulo gurwenyo, ci Kic owaco bot wode Caulo ni, “Ter latic mo acel, ci wua wucit ka yenyo kana.” 4Ka gukato guwok i lobo godi me Epraim, ci gubaro dye lobo Calica, pe gunoŋo komgi. Ka dok gukato guwok i lobo Caalim, ento pe onoŋo gitye kenyo, Ka dok gukato gubaro dye lobo Benjamin, ento pe gunonogi.\n5Ka guo i lobo Jup, Caulo owaco bot latic ma onoŋo gitye kwede-ni ni, “Bin wadok cen, wek wora pe ocak paro piwa, kun weko paro pi kana.” 6Ento en odok iye ni, “Nen, dano pa Lubaŋa tye i gaŋ man, en dano ma giworo; gin ducu ma en waco bedo me ada, Wek koŋ wacit kunnu; gwok en bitito botwa lok mo i kom wot ma watye iye-ni.” 7Ento Caulo owaco bot laticce ni, “Ka wacito bote, wabiterre gin aŋo? Pien kwon doŋ otum woko ki i kicaawa, dok mot mo pe ma wabitero bot dano pa Lubaŋa ca.” 8Laticce dok ogamo doge ni, “Nen kany, atye ki dul acel me aŋwen me cekel me ryal; abimiyo bot dano pa Lubaŋa wek onyut botwa yo,” 9(I kare pa jo Icrael macon, ka dano mo yam ci to ka penyo dog Lubaŋa ci wacci, “Bin, wek wacit bot lanen-piny;” pien dano ma gilwoŋo ni lanebi i kare man, yam con gilwoŋo ni dano ma neno piny.) 10Ci Caulo owaco bot laticce ni, “Iwaco maber, Bin wek waciti.” Kit meno gucako ci to i gaŋ ka ma yam dano pa Lubaŋa tye iye-ni.\n11I kare ma giito kor got pi donyo i gaŋ ci gurwatte ki anyira ma gicito ka twomo pii, ci gupenyogi ni, “Lanenpiny tye kany?” 12Gugamo ni, “En tye. Nen, tye i nyimwa ca, Wurune oyot; pud obino i gaŋ kombeddi, pien tin dano tye ka tyero gityer i kabedo me woro Lubaŋa ma tye i wi got. 13Ka wucito, wudonyo i gaŋ, ci wunoŋo kome cut, ma noŋo peya ocito ka cam i wi got. Pien dano peya gibicam ka en peya obino, nio ka en olego gum i kom gitum; ka doŋ jo ma gilwoŋogi gicako cam. Wun doŋ wuciti, ci wubirwatte kwede oyotoyot.” 14Kit meno gumedde ki ito malo wa i gaŋ, Ka gitye ka donyo i gaŋ, ci guneno Camuel; tye ka bino tun botgi kun onoŋo obecito i kabedo ma i wi got-ti.\n15Onoŋo Rwot onyuto lok bot Camuel ma pud onoŋo Caulo odon ki nino acel me bino bote kun wacci, 16“Diki ka onyoo abicwalo boti dano mo ma oa ki i lobo pa jo Benjamin, ci ibiwiro en ki moo wek obed laker ma loyo jona Icrael. En bilaro jona ki i ciŋ jo Piliciti; pien atyeko neno aroma pa jona, kokogi doŋ oo bota.” 17Ka Camuel oneno Caulo, Rwot otito bote ni, “Man aye dano ma onoŋo atitti pire-ni. En aye biloyo lwakka.” 18Ka Caulo doŋ oo cok bot Camuel i dog gaŋ, openye ni, “Titta ba, ot pa lanenpiny tye kwene?” 19Camuel ogamo ni, “An aye lanen-piny. Cit itel nyima nio i kabedo me woro Lubaŋa ma i wi got, pien ibicam kweda kacel tin, ka odiko abiweki icito, dok abititti lok ducu ma tye i cwinyi. 20Lok i kom kana ma gurwenyo okato nino adek-ki, pe cwinyi obed ka paro pigi, pien gityeko noŋogi. Gin ma pire mit i Icrael-li ducu pa aŋa? Pe gin ducu meri? Gin ducu pe me ot pa woru?” 21Caulo ogamo ni, “An gira Labenjamin, ma kakawa tidi twatwal i kin jo Icrael. Doggolawa onyoŋo anyoŋa ki i kin doggola ducu pa jo Benjamin. Ci piŋo ilokka lok ma rom meno?”\n22Camuel otero Caulo ki laticce, okelogi i kicika, ka omiyogi kabedo me dito makato jo ma gilwoŋogi ducu, ma giromo jo pyeradek. 23Ci Camuel owacobot latedo ni, “Kel wan pok ma nanen amini, kun aciki ni iket pat-ti.” 24Latedo okwanyo em ki bam, aciba i nyim Caulo, ci Camuel owaco bot Caulo ni, “Nen, gin ma gikano piri gityeko cibone i nyimi. Cam; pien onoŋo gikano piri nio wa i kare ma giciko, wek icam kacel ki welo.”\nKit meno Caulo ocamo kacel ki Camuel i nino-nu. 25Ka doŋ gulor gudwogo piny ki i kabedo ma i wi got, ci gucito i gaŋ. Gipeto kabuto pa Caulo malo i wi at, ci obuto piny, onino wako. 26Kate piny oyabbe, Cainuel olwoŋo Caulo ma onoŋo pud tye malo i wi at kun wacci, “A malo, wek doŋ alwoki, iciti.” Caulo aa malo, ci en ki Camuel gucito i yo gin aryo.\nCamuel owiro Caulo me bedo kabaka\n27Ka onoŋo gitye ka lor piny, ma doŋ guo i agikki gaŋ, Camuel owaco bot Caulo ni, “Wac ki laticci ni okat ocit i nyimwa, Ka doŋ okato anyim, ci icuŋ kany manok, wek amiyi iŋe lok pa Lubaŋa.”


2 Luker 8 ACO85 - I kare meno Elica owaco ki dako ma - Bible Search\n2 Luker 7 2 Luker 9\n2 Luker 8\nGidwoko lobo pa dako Lucanem\n1-I kare meno Elica owaco ki dako ma yam ocero latinne ni, “A woko wek icit ki jo ma i odi icibed ka mo ma itwero ducu; pien Rwot ociko pi kec, ci bipoto i lobo pi mwaka abiro.” 2Dako-nu ocako a woko ci otiyo kit macalo dano pa Lubaŋa owaco-ni; ocito ki jo ma i ode ci obedo i lobo pa jo Piliciti mwaka abiro. 3Ka mwaka abiro otum, dako-nu ocako dwogo nia ki i lobo pa Jo Piliciti, okato ocito bot kabaka ka koko pi ode ki pi lobone. 4I kare-nu onoŋo kabaka tye ka lok ki Gikaji ma latic pa dano pa Lubaŋa, kun wacce ni, “Titta gin madito ducu ma doŋ Elica otyeko tiyo.” 5Ka onoŋo obetito bot kabaka kit ma Elica ocero ki dano muto-ni, nen, dako ma en ocero wode-ni okok bot kabaka pi ode ki pilobone. Ci Gikaji owacci, “Rwoda, kabaka, man en aye dako, ki wode bene ene, ma Elica ocero-ni.” 6Ka kabaka openyo dako-nu, ci en otitte, omiyo kabaka okwanyo dano mo madit pire, kun wacci, “Dwok jami ma yam pa dako-nu ducu bote, kacel ki jami ma ocek i pottine nia wa i kare ma en obwoto ki lobone nio kwede wa onyoo.”\nKajael odoko kabaka me Ciria\n7I kare meno Elica ocito i Damaciko.\nBen-adad kabaka me Ciria onoŋo two; ka onoŋo gititte pire ni, “Dano pa Lubaŋa obino kany,” 8kabaka owaco bot Kajael ni, “Kwany mot icit kwede ka jolo wi dano pa Lubaŋa, ci ipeny dog Rwot ki bote, kun ipenye ka abicar, ki i two man.” 9Kit meno Kajael ocako cito ka jolo wiye, otero ki mot bene, kit kwa jami ducu mabeco ma tye i Damaciko, ma kinaga pyeraŋwen guyeyo. Ka ocito ocuŋ i nyime, owacci, “Wodi Ben-adad ma kabaka me Ciria ocwala boti, kun wacci, ‘Abicaŋ i two man?’ ” 10Elica owacce ni, “Cit iciwacce ni, ‘In ibicaŋ adada’; ento Rwot otyeko nyuto bota ni en bito woko adada.” 11En ociko waŋe i kom Kajael kun gaye kwede, nio ka lewic omako, ci dano pa Lubaŋa ocako koko. 12Kajael openyo ni, “Rwoda, dok ikok piŋo kaa?” En ogamo ni, “Pien aŋeyo tim marac ma ibitime ki jo Icrael; ibiwaŋo gaŋi gogogi woko ki mac, ibineko co matino woko ki pala lucwan, kun inyoto litino lukere woko, dok mongi ma giyac gibiryeko igi woko.” 13-Kajael ogamo ni, “Laticci odoko gin aŋo, ma en gwok ma mwa-ni, ci twero tiyo gin madit ma rom meno kulu?” Elica odok iye ni, “Rwot otyeko nyutta ni, in aye ibibedo kabaka me Ciria.” 14En ocako a woko ki bot Elica, ci ocito wa bot rwode. Rwode openye ni, “Elica owaco boti lok aŋo?” En owacci, “En otitta ni in ibicaŋ adada.” 15Orwone en okwanyo taulo, oluto i pii ci oyaro i waŋe, nio ka oto kwede. Kajael oleyo ka tyene.\nLoc pa Jekoram me Juda\n(2 Tek 21.1-20)\n16I mwaka me abic me ker pa Joram wod pa Akab kabaka me Icrael, en aye Jekoram wod pa Yekocapat kabaka me Juda ocako iye loc. 17Ocamo ker ma onoŋo mwaka me ditte pyeradek wiye aryo, ci obedo ka loc i Jerucalem pi mwaka aboro. 18Obedo ka lubo kit pa luker me Icrael, kun tiyo kit macalo jo me ot pa Akab gutiyo, pien dakone nya pa Akab. Obedo ka tiyo gin ma nen marac i waŋ Rwot. 19-Ento Rwot pe omito tyeko Juda woko ducu, pi laticce Daudi, kit ma con ocikke bote ni ebimiye bedo ki mac tara, en ki likwaye matwal.\n20-I karene en aye jo Edom gujemo iye woko i kom loc pa Juda, ci guketo kabakagi pigi kengi. 21Joram okato loka Jair kacel: ki gadigadi lwennye ducu, ci oa woko i dyewor, ci en ki ludito ma giloyo gadigadi lwennye gulwenyo i kom jo Edom ma gurume dyere-ni; ento monnye oriŋo odwogo woko paco. 22Omiyo Edom ojemo woko i kom loc pa Juda nio wa onyoo. Ka dok Libna bene ocako jemo woko i kare-nu. 23Lok kom Joram mudoŋŋe ducu, ki gin ma yam otiyo ducu, gityeko coyone i buk me Tekwaro pa Luker me Juda. 24Joram oto, oywe kacel ki kwarine, dok giyike kacel ki kwarine i gaŋ pa Daudi; Akajia ma wode aye oleyo ka tyene.\nLoc pa Akajia kabaka me Juda\n(2 Tek 22.1-6)\n25I mwaka me apar wiye aryo me loc pa Joram wod pa Akab, kabaka me Icrael, Akajia wod pa Jekoram, kabaka me Juda, ocako camo iye ker. 26Akajia onoŋo ditte romo mwaka pyeraryo wiye aryo ka ocamo ker, ci obedo ka loc i Jerucalem pi mwaka acel. Minne nyiŋe Atalia; en yam lakwar Omri kabaka me Icrael. 27Akajia bene obedo ka lubo kit pa jo me ot pa Akab, obedo ka tiyo gin ma nen marac i waŋ Rwot, kit macalo jo me ot pa Akab obedo ka tiyone, pien onoŋo jo paoce ot pa Akab.\n28En ocako cito gin ki Joram wod pa Akab ka lweny ki Kajael kabaka me Ciria wa i Ramot-gilead, ci jo Ciria guketo ret i kom Joram. 29Kabaka Joram odwogo ka mado rette i Jejreel, en aye waŋ ret ma jo Ciria guketo i kome ki i Rama, i kare ma en olwenyo i kom Kajael kabaka me Ciria. Akajia wod pa Jekoram kabaka me Juda ocito ka limo Joram wod pa Akab i Jejreel, pien onoŋo kome lit.